BLOG | LARS LILHOLT\nSommeren åbnede sig som en blomst.\nSommeren 2021 åbnede sig langsomt, som en blomst der vender sig mod solen. De mange restriktioner forsvandt lidt efter lidt, og der måtte komme gradvist flere og flere tilskuere til vores koncerter. Stor fest i haven hos Fur Bryghus, Meilgaard slot, Karolinelund i Aalborg, Nørre Vosborg herregård, Nibe festival, Cirkusland i Slagelse og et par herlige gensyn med Knivholt i Frederikshavn, Kvong stadion og havnen i Gilleleje blev det til. De sidste par koncerter i Silkeborg og Odense lignede gamle dage med mere end 2000 feststemte publikummer med højt til loftet, så Gert Vincents hylende signaturguitar endelig kom til sin ret.\nKoncerten i Silkeborg blev optaget til TV2 og sendt sidst i november. Som Midtjyllands avis skrev: ”Lilholt gav festen vingerne tilbage”. Sådan havde vi det også selv hele flokken. Det var dybt rørende. I Den fynske landsby i Odense fik bandet sagt tak for denne gang. Det blev dog uden Mads Kjøller på fløjterne. Hans kæreste Clara fødte en lille pige dagen før, og et nyt liv i verden er vigtigere end en koncert i Landsbyen.\nDer havde været et par bump på vejen. Især de tre jobs, hvor vores bassist Anders blev ramt af Corona isolation, da hans kone blev smittet. Vi klarede heldigvis situationen ved at Lasse Jørgensen, vores baggears teknikker, trådte til og tampede bassen på fineste måde. Band og Crew sagde tak for turen og på gensyn til hinanden efter Odense, og vi mødtes først igen i december til tre hyggelige julekoncerter med Lars L’s jule folk-band.\nSidst i juli havde Johnny Madsen inviteret mig til Fanø for at spille en lille intim koncert på Realen. Han ville samle Dalton som den oprindelige lille trio, men Allan Olsen gad ikke. I stedet fik vi Billy Cross til at komme, og det var fantastisk. Han producerede jo begge Daltons plader og var en vigtig del af succesen. Jeg havde ikke set Billy i 10 år. Efterhånden har jeg jo fået Billy Cross hår, det er næsten lige så hvidt. Det grinede vi meget af. Billy spiller så fremragende, og han sad i midten og fik Johnny og jeg til rent musikalsk at hænge sammen. Også denne koncert blev optaget til TV2 og sendt flere gange i løbet af efteråret. Det har været noget af et TV2 år for mig. Koncerten med Johnny og Billy er blevet vist et par gange, koncerten fra Silkeborg et par gange og endelig blev vores julekoncert fra sidste år genudsendt lillejuleaften.\nDerudover medvirkede jeg i adventskoncerten på tv2 Charlie sammen med Kaya, der sang Daltons julesang. Jeg selv sang ”Julenat i Bethlehem” og ”Jul i Ingenmandsland”, sammen med Jan Glæsels fremragende orkester.\nDa bandturen sluttede, kastede jeg mig direkte ud i de solo, duo og triokoncerter, der havde ligget og ventet efter de mange corona flytninger. Det blev et hæsblæsende efterår.\nFørst var jeg med på skivemødet om ”Kultur på kanten”, hvor jeg havde en samtale med Anne Sophia Hermansen fra Berlingske Tidende. Senere spillede Rasmus Storm gruppen en dejlig koncert i Skt. Lukas Kirke i Aarhus. Så solokoncerter i blandt andet Frederikssund, Brande, Aalborg, Norsminde og Kalundborg. Et par sejlture i Roskilde fjord med skibet Sagafjord og koncerter i salonerne blev det også til sammen med Eddi, Mads og Fogh.\nVed solokoncerten i Amager bio fik jeg overrakt en DMA Roots statuette, den såkaldte traditionspris, for mit livslange arbejde med folkemusikken og dens inkorporering i Rocken. Det blev jeg meget rørt over. Inden for et år har jeg fået tre priser, som relaterer sig til at have været i gang i mange mange år. Dansk musiker forbunds ærespris sidste år, Steppeulvens pionerpris for sangskrivningen i sommers og nu denne DMA Roots. Man skal åbenbart bare blive ved længe nok, så vælter priserne ned over en.\nVores SoMe og videomand Frank Rosgaard blev bemærket ude i den stor verden. Hans musikfilm til sangen om Tollundmanden. ”Sig os nu hvad du hed”, som jeg skrev på opfordring fra Silkeborg Museum, vandt en flot pris. Silent River Film Festival i Los Angeles kårede den til årets bedste musikvideo. Filmen var desuden i finalen hos Next Generation Indie Film Awards i Hollywood, dog uden at vinde. Filmen blev ligeledes nomineret til filmfestivaller i New York og Montreal. Der er ingen derovre der kender hverken mig eller Tollundmanden, ja de kan vel næppe se forskel, men de faldt for Franks referencer til Nordic Noir og en Netflix-serie som Vikings.\nTillykke til Frank, det er helt vildt.\nEndelig havde jeg i november en hyggelig aften på Himmelbjerggården ved Ry med teologen Jakob Wolf, hvor vi talte og sang om hvor sangene kommer fra baseret på Jakobs bog fra 2005. Desuden en hyggelig regnvåd formiddag på torvet i Silkeborg sammen med tv-værten Peter Ingemann, hvor han sang kor til Kald det kærlighed og sangen om Jens Langkniv.\nMin bror Kristian udgav sangen ”Lige ud ad landevejen” i juli. Her sang jeg sammen med Anders Blichfeldt og Kristian. En rigtig rocker med teksten om den sorte svane der åbner øjeblikket. Hør den på Spotify.\nI december skulle vi spille vores tre julekoncerter med jule folk-bandet. Repertoiret var som på julepladen ”Lad julen vare længe” fra sidste år. Dog var der blevet plads til Lærke og Malenes smukke udgave af ”God rest ye merry Gentlemen”. Tolv musikere m/k på scenen. Violiner, Nyckelharpe, sækkepibe, banjo, dobro, mandolin, bas, klaver, guitar, fløjte, drejelire og en masse sang og julebjælder. Så kom vi da endelig i julestemning, mens landet igen begyndte at lukke ned på grund af den fuckin’ Omikron. Publikum måtte sidde med afstand, og det var ikke tilladt at synge med. Det, der er det vigtigste for mine koncerter, nemlig fællesskabet, er igen sat under pres, af en virus man ikke kan se. Vi nåede lige koncerterne i Aars, Grindsted og på Bremen teater i København d. 11 december, og så var det slut med koncerter igen.\nGodt nytår og tak for det forgangne til alle i og omkring bandet, samt til vores store, trofaste publikum. Uden jer var det hele lige meget.\nEndelig på græs.\nVinteren 2021 var træls. Vi kunne ikke rigtig noget, mens vi ventede længselsfuldt på vaccinerne. Jeg syntes, det var svært at holde humøret oppe i vintermørket. Sådan har jeg altid haft det, men corona-isolationen gjorde det værre. Det hjalp, der kom hård frost, under minus 20 grader inde midt i Jylland, så vi kunne gå på isen på Mossøs 10 km lange blanke overflade.\nJeg havde dog tre sjove dage i januar, hvor jeg var med til optagelserne på TV2-serien ”Minkavlerne”. Hver dag blev alle testede, og så blev der ellers filmet. Jeg havde verdens mindste rolle som kyllingefarmenes Claus, der på kroen i slutningen af hver scene skulle bede om en rygepause. Du skal bare sidde i baren og være dig selv, sagde instruktøren Mik Øgendal. Det gjorde jeg så. De drillede mig senere oppe i dagli`brugsen. Nå Lars du er nok gået til filmen!\nMidt i marts sang Mads Kjøller og jeg hjemme fra min kones drivhus ”Kald det Kærlighed” i et års udgaven af ”Fællessang hver for sig” på DR1.\nDecameron-pladen skulle have været udsendt i marts, men vi udskød datoen for at få mulighed for at promovere den med nogle koncerter. Det kunne heller ikke lade sig gøre, så vi besluttede at udgive den 8. april og livestreame en koncert fra Hall of Drums den 9. april kl. 20 om aftenen. Jeg havde brugt noget af det tidlige forår til at lave små optaktsvideoer til sangene. Jeg fik besøg af Peter Ingeman, og vi drak Decameron-øl, talte om alt og også om albummet. Det blev nærmest en times interview, som du kan se på vores youtube-kanal ”LLMusicVideoes”. Peter er en herlig mand. Han har let til begejstring og er vidende om historie. Det kan jeg li’.\nJeg besøgte desuden havemanden og fortælleren Søren Ryge ude på hans gård på Djursland, hvor han fortalte om solsikker, solsikken der pryder forsiden på Decameron. Søren er en magisk fortæller, som jeg har mødt på Café Hack.\nVores fotograf fik også venligst lov til at besøge det nedlukkede Glyptoteket og lave en lille optakt til den noget tågede sang om Anubis. Han filmede vinterhaven og Anubis-figuren, der spiller centrale roller i sangen om den drøm jeg engang havde på Glyptoteket.\nVi brugte såmænd også, som optakt til Onkel Moustache sangen, nogle 47 år gamle 8-milimeter smalfilm, jeg optog i 1973 i Jerusalem. Caféejeren med det enorme overskæg i hvis etablissement en meget ung hippie godt kunne tjene til morgenmaden ved at spille et par sange.\nSamme formiddag, som streaming-koncerten skulle løbe af stablen kl. 20, fik jeg klippet mit skulderlange Corona-hår af. Det inderste hår er efterhånden helt hvidt og det blev pludseligt meget tydeligt. Som barn var jeg helt hvidhåret, som 20årig lysblond, som 40-årig helt mørkhåret, og nu er jeg så som 68-årig vendt retur til det hvide. Tidens hjul blir ved med at snurre.\nDen 9. april blev en stor dag for orkestret. Mange mange tusinde mennesker fulgte streamingen, og vi fik hilsner fra både Grønland, Island, Færøerne, hele Skandinavien og det meste af det lukkede Europa, hvor danskere sad i isolation og fulgte vores første live-optrædener med alle de nye sange fra Decameron. Vores booker Michael Fast fra Panduro-management og tidligere trommeslager i Pretty Maids var en kompetent konferencier og ledede slagets gang. Orkestret spillede godt og tæt. Korstemmerne sad i skabet. Den eneste der lavede småfejl var forsangeren, men ellers havde det sgu også været for perfekt. Så ville folk jo ikke tro, det var live. Det var 11 nye tekster pludselig at skulle kunne udenad. Teksterne skal for pokker også have tid til at vænne sig til mig. Publikum skrev, at de sad i Decameron t-shirts og drak de søde Decameron øl. En øl vi fik lavet i samarbejde med Refsvindinge bryggeri. Da streamingen efter halvanden time sluttede, og det var lykkedes vore teknikere at afværge op til flere hackerforsøg, samledes vi alle 20 i hallen omkring det lange bord og bællede Decameron-øl. Helt høje og opstemte.\nDen 4. maj var Mads Kjøller og jeg i Aalborg for at medvirke i en udskudt friheds koncert for TV2 Nord i anledning af 75 året for Danmarks befrielse i 1945. Om eftermiddagen i den smukke gamle Budolfi kirke spillede vi min sang ”Giv altid håbet den længste frist”, der stammer helt tilbage fra Jens Langkniv-pladen, som udkom i 1984. Det var biskoppen Hennning Toft Bro, der havde bedt mig synge den lige før hans friheds-prædiken. Håbet, som jeg bare kalder den, er en sang jeg skrev, kort før mit første barn Lærke blev født i 1983. Til september bliver hun 38 år og er for tiden med som korsanger i bandet. Verden er forunderlig. Biskoppen er storebror til Bent Bro fra Tørfisk. Thyborøns fiskerdrenge dækker bredt. Bent og Henning er barndomsvenner med min Dalton-kammerat Johnny. Verden er forunderlig.\nOm aften den 4. maj løb så den egentlige TV-koncert af stablen. I Aalborghallen skulle jeg synge tre sange. ”Hvidsten kro” er jo oplagt, og jeg sang den uden orkester bare alene med guitaren. Sådan synes jeg den er bedst. Desuden sang jeg sammen med Shaka Loveless ”Et folk et menneske” i rock-udgaven fra Toppen af poppen, og ”Kald det kærlighed” sammen med søde og dygtige Pernille Rosendahl. Pernille stammer også fra Aalborg, og jeg kunne fortælle, at det nye tøj jeg fik til min konfirmation, blev købt hos hendes farfar i Vagn Larsens herreekvipering fem år før Pernille blev født. Aftenen sluttede med en masse øl på Hotel Hvide hus, hvor vi alle boede. Det var første gang i umindelige tider, vi kunne hænge i en bar og bælle og prale. Hvor var det dejligt.\nEfter morgenmaden næste dag kunne jeg lige nå over på kirkegården bag Ansgars kirke på den anden side af gaden, lægge en lille blomst og hilse på mine forældre. Derefter skyndte jeg mig over på Aalborg kongres- og kulturcenter (Aalborghallen) og stå i kø for at få en PCR-pind i halsen. Herefter satte Mads og jeg kursen mod Fredericia Teater, hvor vi havde prøver inden den første rigtige koncert i 2021 dagen efter. Der måtte være 250 gæster. Publikum var henrykte, vi var glade og stemningen var i top. Så var vi så småt i gang igen. Vi var i Portalen i Greve, vi var i Bindslev i Vendsyssel, Horsens Ny teater, Harboøre, Vejle. Det var fantastisk.\nVores traditionelle koncerter i Tivoli Friheden og Karup Åmarked var udsolgte, men der måtte jo kun værre en brøkdel af, hvad der plejer. Ved Lyden af Nibe for små 1000 mennesker endte vi med at få en glimrende anmeldelse af Ekstra bladets Thomas Treo inden aftenens fodboldkamp mod Tjekkiet. Som den gamle fodboldnørd jeg er stod jeg i min landsholdstrøje og sang. Fodbold EM var også en følelsesladet og fantastisk start på sommeren.\nMidt i juni på Museum Silkeborg var der premiere på en sang om Tollundmanden, jeg skrev til begivenheden, hvor en mandshøj figur af Tollundmanden, som forskerne mener han har set ud, blev afsløret. Jeg optrådte ved åbningen med Malene fra bandet, og du kan se Frank Rosgaards video til sangen via linket herunder. Det er Malene der er mosegudinden. Den video blev forøvrigt nomineret i kategorien ”Best music video” på en filmfestival i Montreal i Canada, uden dog at vinde. Tag forbi Silkeborg museum en dag I er i nærheden. Det er spændende at se forskernes bud på Tollundmandens udseende. Jeg synes han ligner fodboldspilleren Allan Simonsen.\nEndelig fik jeg sidst i juni på Bremen teater overrakt en steppeulv. Musik kritikernes prestigefyldte pris. Pionerprisen for lang og tro tjeneste. Efter en lang smuk og dybdegående motivering fra kritikerne på Weekendavisen og Børsen Anna Ullman og Niels “Fez” Pedersen, der blandt andet sagde, at hvis det var publikum, som bestemte over Steppeulven, og ikke anmelderne, så ville årets modtager af pionerprisen havde modtaget den ære for længst …Stod jeg dybt berørt og beæret med den klumpede hesteagtige steppeulvsstatuette i hånden foran publikum. Jeg havde forberedt en takketale, jeg var jo briefet om, at jeg fik prisen, og den tale gik heldigvis helt hjem. jeg var nok ældste mand i teatret. Alle de andre prismodtagere var unge mennesker. Talen startede sådan her. ”I 1968 da jeg var femten år og boede i Aalborg, havde jeg og min kammerat Bjørn på vores knallerter chrashed en fest hos en eller andens storesøster i Hasseris, hvor de rige bor. Vi havde røget en lille bønne og lå og stenede på gulvet. Pludselig siger Bjørn. Hold kæææft mand. Bob Dylan synger på dansk. Jeg lyttede og ja, det gjorde Bob sgu. Hvor fedt. Da vi næste dag var mere klare i hovedet fandt vi selvfølgelig ud af, at det var Eik Skaløe fra det danske hip-orkester Steppeulvene der sang. Jeg havde fiflet lidt med at skrive engelske sange, men fra den dag begyndte jeg at skrive udelukkende på dansk. Nu er der gået 53 år, og jeg skriver stadigvæk på de der sange, der har sat rammerne for mit musikerliv. Resten af min tale handlede om at leve som rejsende i musik hele sit liv, og seancen sluttede med at publikum rejste sig op og sang ”Kald det Kærlighed” for mig. Det var en kæmpe stor dag for mig.\nHåber vi ses ude på banen.\nDet mærkeligste efterår i min tid.\nDette underlige år. En enkelt optræden ud over drive in koncerterne blev det til med bandet minus korpiger i august for 500 siddende mennesker i Karolinelund Aalborg.\nKarolinelund var en af Aalborgs store forlystelser, da jeg var dreng. Det lokale tivoli. Nu er Karolinelund nedlagt og bliver brugt som park, hvor der også kan spilles koncerter. Scenen ligger hvor spøgelseshuset lå. Dette uhyggelige sted hvor vi gøs i min barndom. Fik spindelvæv i hovedet og tabte vores candyfloss.\nNu fik vi denne trods alt dejlige koncert, hvor publikum ikke måtte synge med eller rejse sig op, men alle var glade, fordi der trods alt skete noget, og jeg var glad for at kunne støtte Signe og de andre fra Skråen i Aalborg, som i årevis har arrangeret vores koncerter i Skovdalen under Aalborgtårnet.\nEllers brugte bandet august til at være i studiet hos Søren Zahle i Skanderborg. Vi indspillede mange af de sange, jeg fik skrevet under nedlukningen. Alle 8 fra bandet er med. Det var også et projekt for at holde Lars Lilholt Band sammen under restriktionerne, der gør det at være rejsende musiker til et håbløst erhverv. Sangene er indspillet nu, og der blev udvalgt 11 tracks til at komme med på pladen. Albummet udkommer i ugen omkring 14 marts, som er min fødselsdag. Masaipladen fra 1997 kom i sin tid også på min fødselsdag, og den gik jo meget godt. Tre af de indspillede sange er blevet brugt live. Sangen ”At være tæt på dig” som jeg skrev med min bror som det første under nedlukningen i marts. Historien om cafeejeren ”Onkel Moustache” , hos hvem jeg hang ud i mine unge dage som rygsækrejsende. Onkel Moustaches restaurant ligger i Jerusalems gamle bydel nær Damaskus gate. Han lavede billig breakfast, og var man helt på røven, kunne man godt betale ved at synge en sang. Jeg har døbt albummet Decameron. C’et udtales som k ligesom i corona. Glæd jer.\nVores trommeslager Eddi har altid fablet om, at han elsker, når man indspiller alt på en gang og bordet fanger. Ligesom i gamle dage da Elvis indspillede i Sun-studierne. Spillede man forkert var det forfra. Ingen overdubs. Jeg fik den ide, at vi skulle lave en juleplade på den måde. Jeg ringede til bandet samt fire af mine folkemusikvenner, og vi mødtes en søndag midt i september ny-testede og afsprittede. Så vi kunne stå i en rundkreds hos Eddi i Hall of Drums i Gl. Rye og synge hinanden ind i hovedet. Alt foregik akustisk. Ingen elektriske guitarer men violiner, banjoer, mandoliner, sækkepiber, fløjter, drejelirer, jødeharper og masser af korsang. Vores lydmand Thomas kørte grej ind i hallen og efter en kort lydprøve, begyndte vi bare at spille. På to en halv dag indspillede vi albummet ”Lad julen vare længe”. Repertoiret var de sange, vi altid har sunget juleaften i min familie, suppleret med tre af mine egne. I hast fik vi mixet, mastereret og fremtryllet et cover. Forsiden på pladen er en af mine gamle violiner og en af Mads` fløjter fotograferet med en mobiltelefon. Vi nåede at udgive cd´en i starten af november. Vinyler fik vi aldrig da produktionstiden på dem er 10 uger, og efter 24 december er det ikke rigtig et marked for juleplader.\n”Lad julen vare længe” overaskede alle. Ekstrabladet kaldte den et julemirakel med humør, der smitter mere end Corona. Selv musikmagasinet Gaffa roste pladen i høje toner. TV2 spurgte om vi kunne spille en julekoncert i Aalborghallen 1. december under alle restriktioner. Den ville de optage og sende ud lillejuleaften. Vi fik alle lyntesten inden optagelserne. Op i næseboret og derefter en gin og tonic, mens vi ventede på svar. Alle var negative, og så gik det løs. To gennemspilninger til kamera- og lydprøver og så koncert om aftenen. Alt klappede. Vi var voldsomt udmattede bagefter. Jimmy, vores lysmand, havde fremtryllet et fantastisk julelandskab vi kunne spille i. Senere om natten på hotel Hvide Hus gennemså jeg billederne med produceren. Da jeg så mig selv tusse rundt mellem alle de fantastiske musikere og sangere i mit julefolkband, blev jeg nærmest lykkelig. Godtnok lignede jeg en smølf med hovedet oppe i en grøn nissehue, men det swingede herligt, og alt lød som det skulle.\nOven i alt det endte ”Lad julen vare længe” med i tre uger at ligge nummer et på top 100.\nSe dette er en rig god Corona julefortælling.\nMed til dette efterårs historie skal også, at jeg i november kom rundt på en lille soloturne. Det var dejligt at møde publikum igen. Det sidste af turen i december blev så aflyst igen med nye nedlukninger, og det samme gælder for den lange kirketurne, jeg skulle ha været på med Shaka i januar februar. Sådan er det.\nNu er vi på vej ind i 2021. Danskerne er begyndt at blive vaccinerede, og alt ser lysere ud. Jeg håber vi snart får mulighed for at spille koncerter med bandet. Glæd jer til det nye album i marts. Vi har tre bandkoncerter omkring udgivelsen af Decameron. 18 marts i Fredericia, 19 marts i Ringkøbing og 20 marts i Vendsyssel. I den sammenhæng håber vi også at kunne afvikle guldbilletkoncerten, som vi skylder de heldige vindere. Håber det kan lade sig gøre.\nJeg ønsker alle Lilholt-følgere et rigtigt godt nytår.\nDet mærkeligste forår i min tid.\nDa Storyteller-turen sluttede i Det Kgl. Teater 23. februar, var der ingen der vidste, hvad der ventede. Vi skulle slappe lidt af, og så i gang med at forberede sommerens lange tur rundt i Danmark.\nUgen efter var jeg taget til Musikteatret Vejle for at medvirke i et lummert Søren Rasted show ved navn ”Den grå Side”. Jeg var den hemmelige gæst. Det var sammen med komikerne Mick Øgendahl, Simon Jul og Brian Lykke. Det var hylende morsomt. Med en attitude som en ældre engelsk gentleman uden antydningen af et smil, læste jeg med tydelig dyb stemmeføring op af en vældig sjofel historie, om en ældre dame i rullestol med kunstig hofte der forfører en yngre mand. Senere gik vi på natklub og tumlede rundt i et mylder af mennesker. Vi drak af de samme glas, hostede hinanden i hovedet, krammede og krammede. Al det der få dage efter blev totalt forbudt.\nSå blev det 11. marts og Statsministeren lukkede landet ned. Jeg havde en række solokoncerter, der blev slettet, og vi krydsede stadig fingre for at bandets sommerturne ikke skulle aflyses. Det blev den så. De fleste folk i og omkring bandet, musikere, teknikere, lydfolk, bookere og lastbilchauffører er alle små selvstændige enheder, og pludselig kiggede alle direkte ind i en økonomisk katastrofe. Vi er i samme kategori som barfods-gøglere og jordbærplukkere. Nogle kunne få lidt kompensation, andre ikke, og nogen fik en minimal understøttelse, men intet der tilnærmelsesvis matcher det, vi plejer at tjene. Det er jo om sommeren, vi henter vores årsløn.\nAlle arrangører var i fortvivlelse tvunget til at aflyse samtlige koncerter i sommeren 2020. Det positive er, at vi har gen-booket de fleste koncerter til sommeren 2021.\nSå må vi krydse fingre for, at det kan lade sig gøre at få lov til at samle store antal publikum til koncerter næste år.\nAllerede i nedlukningens første uge kom initiativet på DR 1 med fællessang hver for sig. Mads Steffensen ringede og spurgte, om jeg ville være med i det første program. De folk, der arbejdede på Corona hotlinen, ønskede at høre ”Kald det kærlighed”. Den fik de så transmitteret direkte ude fra vores drivhus.\nMin egen hverdag i marts, april og halvdelen af maj foregik efter samme skema. Jeg vågnede klokken 6. Gik en lang tur med hunden og nåede lige hjem til tv-avisen kl 8. Sammen med min hustru sad jeg foran skærmen for at se om der var nye tiltag, vi skulle forholde os til. Derefter gik jeg op i mit studie, der ligger på første sal, og kiggede på mine instrumenter og et blankt stykke nodepapir for at mærke efter om noget ville ske.\nLangsomt begyndte sange at tage form. Jeg fandt også skitser i skufferne som jeg fik ro til at færdiggøre. Mine skuldre faldt ned. En dag tikkede der et par sms´er ind fra min bror Kristian. ”Hey-her er tre melodier, kan du bruge dem ??”. Langsomt fødtes der også tekster til dem. En hymne om paradokset i, at vi godt ved, at alle kærlighedshistorier ender i sorg, og alligevel elsker vi. Den kom til at hedde ”Drømmer om at være tæt på dig”. Tæt var jo det, vi ikke måtte være. En anden af melodierne var en fyrig country agtig ting i G dur. En hestetyvsmelodi som vi kalder den slags. Ligesom ”Fandens fiol”. Den fik paradoksalt en tekst om en restaurations ejer i den gamle by i Jerusalem, palæstinenseren Onkel Moustache. Han havde et gevaldigt overskæg. Denne restaurant, eller café var det nærmest, frekventerede jeg ofte, da jeg boede i Jerusalem som ung langhåret tyveårig rygsæksrejsende. Og nu fik han sin sang. Skønt. Det har jeg tænkt på i over 40 år.\nDa vi midt i maj pludselig skulle tage stilling til, om vi ville spille Drive In koncerter – havde jeg fået samlet 20 sange sammen og begravede dem i et dokument, jeg kalder Decameron. ”Decameron” er en bog skrevet i 1352 af en italiener Boccaccio. Historien er at 10 yngre mennesker flygter fra pesten i Firenze og isolerer sig ude på landet og fordriver tiden med at fortælle historier. Jeg fordrev også isolationen ved at sidde og digte historier og sange, og derefter blev arbejdstitlen på mit nye album, ”Decameron”.\nFørste gang jeg var udenfor parcellen med min guitar, var da jeg sad alene på fordækket af den gamle hjuldamper ”Hjejlen” i Silkeborg havn 21. maj. ”Hjejlen” var konkurstruet, da den ikke måtte sejle, og nogle unge mennesker i byen havde startet en indsamling til støtte for den gamle dame, så man kunne undgå en konkurs. At sidde småfrysende alene og se ind i et lille kamera og så skulle underholde op til 72.000 mennesker var en mystisk oplevelse. Man mister fornemmelsen for publikum, og til sidst var jeg bare ligeglad og fyrede den af. Jeg spillede forkert med et stort smil og sagde ting, jeg ellers aldrig ville sige. F.eks. opfordrede jeg midt i ”Held og Lykke” publikum til at fløjte med, hvorefter jeg i en sidebemærkning sagde, at jeg desværre ikke kunne fløjte mere. Fordi jeg har fået rettet tænder. Hvad rager det folk? Men det er da rigtig nok. For 15 år siden gik jeg med togskinner som en teenager. Det er derfor, jeg ser så sur ud nogen gange på fotografier. Man kunne jo se skinnerne, hvis jeg smilede. Men komme hvad der komme vil ud af munden. jeg fik samlet 370.000 kroner ind. Senere gav DJ Martin Jensen også en Corona koncert på dækket, og Hjejlen er nu reddet fra at gå til bunds. Martin er verdensberømt, og stammer fra den lille by Sorring i nærheden af Silkeborg. Jeg har boet et års tid i Sorring, da jeg var 25, på et loft i et lille hus bag ved Brugsen. I flyverskjul efter endnu en ulykkelig kærlighedshistorie. Sorring er en ældgammel pottemagerby. Jeg spillede lidt sammen med gamle Knud Pottemager, der boede i hovedgaden. Han havde lavet keramik til Asger Jorn, hvis museum ligger et par hundrede meter op ad åen, fra hvor jeg sad ensom på dækket og klimprede.\nSådan er livet – en masse historier der fletter sig ind i hinanden.\nLilholtband fik tilbudt fem jobs til drive-in koncerter. Lønnen var så lille, at jeg ikke kunne få korpigerne og to tredjedele af mine teknikere med. Men vi sagde ja for at der skulle ske noget. Det blev en speciel oplevelse at spille for rækker af biler, stillet snorlige op som var vi i Nordkorea. At se ind i alle bilruderne var syret. Sådan måtte det være at spille for akvarier i Calles dyrehandel i Møllegade i Aalborg, hvor jeg hang ud som dreng. Der var ingen store højtalere på den kæmpe scene, lyden kom via FM-båndet i bilradioerne. Vores lydmand Thomas sad bag scenen og mixede ud til bilerne. Det lød skide godt, sagde min søn og min booker Michael, som sad i en gammel BMW. Desværre løb deres bil tør for strøm før ekstranumrene. Arrangørerne sørgede for lynstart efter koncerten, for når motoren er slukket og radioen kører for fuld hammer, hornet bliver flittigt brugt og vinduesviskerne visker, ja så får begejstringen konsekvenser. Drive in 2020 bliver en historie, vi vil fortælle i mange år.\nOm fredagen under Drive in turen tilbød Ekstra bladet os at spille en halv times streamet koncert fra et tomt Horsens ny Teater. Vi sagde ja under forudsætning af, at vi måtte spille en time. En halv time er da for lidt. Selvom det ikke lå i konceptet gav chefredaktør Poul Madsen sig, og vi fik en time. Han havde aldrig været ude for nogle, der gerne ville arbejde dobbelt til den samme hyre. Det blev også en speciel oplevelse. Vi spillede sangen om Uncle Moustache kaldet ”Byens bedste morgenmadscafe”, og sangen ”Om at være tæt på dig”. De skal nok blive hængende og komme med på næste studiealbum\nBåde Ekstrablads koncerten og den ensomme kamp på Hjejlen ligger på vores Youtube kanal LLMusicVideoes. Her ligger også en kommenteret film af Drive In koncerten fra Københavns lufthavn.\nJeg er mødtes et par gange med Eddi, Gert, Kristian og Anders for at snuse til de nye sange. Jeg vil begynde indspilninger i august. Om pladen kommer før jul eller til marts, ved jeg ikke i skrivende stund. Senere i processen vil jeg så indkalde Lærke og Malene til noget kor og Mads til at krydre med sine mange folkemusikinstrumenter.\nMads var forøvrigt med mig i Tisvildeleje for at indspille til TV2 serien ”Toppen af Poppen”. Hvilket nummer vi spillede er en hemmelighed, men jeg kan godt røbe at Mads´ drejelire og min violin tog kegler i den sang, jeg havde fået til opgave at lave en version af. Både Søren Huss og Lars H.U.G. stod op i begejstring. Jeg glæder mig til programmet løber af stablen til efteråret.\nEndelig var jeg 1. Juli den hemmelige gæst i ”TV2 Go´ aften Live” med værten Lene Beier, der også sendte fra Hjejlen i Silkeborg. Her skulle jeg til slut synge ”Kald det kærlighed”, og i dagens anledning dedikerede jeg den til værtsparret på Hotel Julsø ved Himmelbjerget. Pasquale og Kristina. Den ikoniske bygning brændte ned nogle dage før Coronaen gjorde sit indtog, og Danmark blev lukket. Den ældgamle bygning skal genrejses. Den er et symbol ligesom Svinkløv Badehotel. ”Hjejlen” begyndte at sejle til Hotel Julsø i 1861 da skibet var nyt. Grevinde Danner døbte hjuldamperen ”Hjejlen” i 1861, jeg døbte skibet ”Gudenflodens Dronning” til jubilæet i 2011, hvor jeg spillede sangen af samme navn for dronning Margrethe ude i rum sø. Endnu engang – der er mange historier der fletter sig.\nEndelig er det mig en glæde at DR P5 hver søndag i juli bringer optagelser af storytellerkoncerterne i Det Kgl. Teater fra november 2018 og februar 2020.\nJeg ønsker alle en god sommer på trods af alt.\nHer er links til de tre Hjejle-, Ekstrablads- og Drive In koncerter.\nVed den gamle Gitterbro.\nSangen ”Ved den gamle Gitterbro” stammer fra albummet ”I en Sommernat”, der udkom i 1988. Dette album udløste vores første sølvplade, som den gang var på 25.000 eksemplarer. Teksten til sangen er skrevet i Langå, hvor amtmand Hoppes bro fører over Gudenåen og er et yderst stemningsfuldt sted i tusmørket.\nSolen synker og går bort\ndagen flygtig – natten kort\nved den gamle gitterbro\nhørte jeg et barn der lo\nVinden hvisker om min hud\nvandet ta’r mod havet ud\nGudenåens grønne bred\nsom et håb der varer ved\ntiden flygtig – livet kort\nsom en dråbe fra et blad\nskal vi atter skilles ad\nMelodien er ældgammel. Findes noteret i Thomissøns salmebog fra 1569 til salmen Dagen viger og går bort, men melodien er meget ældre – en kirkemelodi der menes at stamme fra det 4. århundrede. Første gang jeg bed mærke i melodien, var da jeg købte Maria Stenz´ fremragende juleplade ”Der lyser en stjerne i Østerland” fra 1979. Her var teksten en helligtrekongersang, ”Jesus Krist i Jødeland”, digtet 1650 af Malmø-præsten Niels Sørensen.\nDenne udgave af Gitterbroen fra Storyteller-2020 er efter min mening første gang sangen rigtig forløses. Der skulle altså gå 32 år. ”Ved den gamle Gitterbro” har heller ikke været på liverepertoiret siden 1989.\nDen middelalderlige drejelire og den droneagtige lyd fra Dulcimeren passer perfekt til den meget moderne bund, som Keyboards og trommer skaber. Gerts ulmende guitar er prikken over i-et.\nHerunder link til video fra Storyteller 2020.\nDet fanfareagtige dur-stykke, der kommer imellem versene, er komponeret af Nils Torp fra Kliche og Souvenirs i Dreamland-studiet i Nibe den efterårsdag i 1987 vi indspillede sangen.\nDet formodentlige oprindelige middelalderlige første vers til salmen lyder\nLuften bliver sval og sort\nSolen alt er dalet brat\nDet går ad den mørke nat\nGudenåen er et tema på mange Lilholtplader. Gitterbroen er den første. I 1991 kommer ”Ofelia”, der måske – måske ikke – drukner sig i den gamle gule å inspireret af Shakespeares tragedie. På Kong Pukkelryg albummet fra 1994 findes Og Gudenåen går mod Kattegat. En ulykkelig sang med både høstmåne, træksti og ålekrager. På Masai fra 1997 findes den ultimative gudenåsang ”Gudenåen#2”, om at drive ned ad åen i en 12 fods glasfiberskydepram, mens hejren banker morgenrust af stemmen. På Gloriapladen fra 2001 er åen med i sangen ”Bag Kuala Lumpurs smil”, hvor sangeren går ved den gamle Gudenå og hører en gedde slå. Den samme gamle grågrønne Gedde dukker sytten år efter op på Drømmefangeralbummet 2018 i sangen om Geddens Tænder, der vender bagud, og kan trække dig dybt ned i underbevidstheden. I 2011 skrev jeg sangen om ”Gudenflodens Dronning”, da hjuldamperen Hjejlen fyldte 150 år. Den kom med på Manifest i 2013. Endelig er åen også med i sangen ”Vi mangler ord” fra Nefertitipladen i 2003, hvor Gudenåen går mod Kattegat hver nat og dag mens farverne fødes hver morgen i mødet mellem glæden og sorgen, mørket og lyset og – gyset.\nGudenåen er for mig en daglig inspiration, den har evigheden i sig, og aldrig har der været så meget vand i den som i år. Halvdelen af min græsplæne stod under vand. Svostrup kro var ved at drukne og rygtet siger, at en mand i Bjerringbro fangede en laks i naboens have.\nÅret 2019 er slut. Og på tærsklen til 2020’erne skal der herfra lyde ønsket om et godt nytår.\nÅret startede for mit vedkommende med en måned lang turne med Shaka Loveless. Vi spillede kun i kirker. Startede nede ved Rødekro i Sønderjylland og vi kom hele landet rundt. Blandt andet Christianskirken i København, Skagen kirke, Ansgar kirke i Odense, Maribo Domkirke og Skt Paulskirke i Aarhus. Kirkerummet gir en alvor tilbage til sangene, og vi kan spille andre sange end om sommeren. Hvor det bedste bifald om sommeren er det brølende begejstrede brus fra glade struber, så er det største bifald i kirken stilheden. Det at man kan arbejde med pausen, med åndedrættet og den lavmælte fortælling.\nSommerturen med de lyse nætters orkester startede allerede 4. maj på Horsens ny Teater og derefter under åben himmel til festival i Jels. Det var endnu engang en ny udgave af orkestret. Maria Malmø, der i 2018 delte korpodiet med Lærke, var blevet gravid og skulle føde midt i turen, så efter en audition sidst på vinteren fik vi sangerinden Malene Mailand med. Hun er en fremragende sanger og en munter sjæl og klinger godt med Lærke. Vi havde også Tom Bildes afløser bassisten Anders Bækgaard med. Efter intens øvning i Eddis Hall of Drums fik vi spillet Anders ind. Eddi og Anders klikker og hægter sig som en ubrydelig kobling og swinger helt vildt sammen. Desuden kommer Anders med stor begejstring. Jeg elsker dem, der brænder og begejstres gang på gang, som jeg synger i ”Geddens tænder”, som hen over sommeren blev et hit med Johnny Madsens part sunget overbevisende og personligt af Malene. Sangen ”Længes ind mod land” fra albummet ”Stilheden bag Støjen” får en markant genfødsel og er med på hvert eneste job godt båret oppe af Kristian Foghs klaver.\nAt fremhæve nogle koncerter frem for andre kan være svært. Vi havde strålende aftener i Aalborg, Odense, Silkeborg, Meilgaard og foran de 5000 glade mennesker i Karup og de 10.000 i Tivoli friheden Aarhus.\nDer er jo kun Gert og jeg tilbage af dem, der var med til at starte bandet for 36 år siden. Dengang var hverken Mads, Lærke eller Malene født. Eddi og Anders gik i børnehave, og kun Fogh var startet i skolen. Lars Lilholt og hans unge kuld skabte landskampstemning på Langelandsfestivalen, som Fyens Stiftstidendes anmelder begejstret skrev. Han har ret, orkestret har aldrig spillet bedre. Gert og jeg kalder de andre for Grønspætteklubben, og der er mere rock og rul end længe, når de aften efter aften prøver at lokke os ikke helt unge med i byen efter koncerterne. Jeg har jo spillet i Dalton, så jeg elsker fordærv. Man skal bare kunne spille ordentligt dagen efter, og det kan de.\nFløjte-Mads og Malene lavede TV med mig Skt Hansaften på Egeskov slot, men den helt store oplevelse var Smukfest. Onsdag aften sang jeg foran 35000 mennesker i 40 års jubilæumskoncerten fra bøgescenen. ”Kald det Kærlighed” så der ikke var et øje tørt. Kæft hvor publikum sang. Jeg behøvede næsten ikke lave noget.\nDet blev heldigvis også dokumenteret af DR1.\nTorsdag eftermiddag var det så Lars Lilholt Bands tur. Publikum strømmede til. Solen skinnede og indimellem regnede det. Shaka kom forbi, og vi tog Country Tomgang med fiol og gang i den. Eddi hamrede fingrene til blods, som var det Keith Moon – pigerne sang og gav den gas på scenekanten – Mads dryssede tryllestøv over sangene – Gert smækkede akkorderne ud med Keith Richardsk ynde– forsangeren smed jakken og Fogh og Anders holdt sammen på det hele. Heldigvis optog vi koncerten. Multitrackede den som det hedder, så vi efter turneafslutningen kunne gå i studiet og mixe koncerten. Den havde release som cd og dobbelt vinyl 29. nov. Lars Lilholt Band ”Live på Smukfest”. Det er et rigtigt livealbum, der har fanget den magiske stemning denne eftermiddag i bøgeskoven.\nÅret sluttede i både Go’ morgen og Go’ aften Danmark på TV2, hvor vi præsenterede den nye plade. Juleaften sang jeg ”Julenat i Bethlehem” på DR1 til julegudstjenesten.\nDet har været et fantastisk musik-år.\nNu glæder jeg mig til storytellerturen, der starter 23. januar, hvor jeg bliver bakket op af Mads, Gert, Kristian og Eddi. Den 30. april starter sommeren med hele orkestret. Otte mand på scenen. Det bliver også dejligt.\nFølg med på facebook og larslilholtband.dk\nGodt nytår til alle der følger vores lille orkester.\nTak for jeres støtte – år efter år.\nKærlig hilsen Eddi, Gert, Fogh, Lærke, Mads, Malene, Anders, Crew, SoMe-Frank, Webmaster, Panduro- management og\n”Jeg fik de første hundred kroner for at spille til en høstfest på Haverslev fodboldplads …”\nSådan starter sangen om Høstfesten. Den har været på programmet siden 1989, hvor den blev udgivet på albummet ”Engang drog vi ud for at slå tiden ihjel”.\nVi spillede faktisk allerede ”Høstfesten” i 1988 til et job på Landbohøjskolen i København, da jeg lige havde skrevet sangen. Da gik den i 6/8 takt, i en udgave jeg stadig bruger til mine solokoncerter. Uden ”åh åh åh” og flintrende mellemstykker for violin, harmonika og fløjte.\n”Høstfesten” blev sat over i bluegrass tempo oppe i Thomas Beckers Dreamland studie i Nibe under ”Engang drog vi ud” – pladeindspilningen, hvor Nils Torp fra Souvenirs var producer. Og som bluegrass-klon har ”Høstfesten” haft det godt siden.\nI liveudgaven kom så engang i 90erne pludselig den irske John Ryans D durs polka ind som et fandenivoldsk mellemspil. Den melodi lærte jeg i 1975 af min medspiller i Kræn Bysteds Jakob Ohrt.\nSangens fortælling er historien om de hundrede kroner, jeg tjente som 2. violinist og skidtspiller i en udgave af Himmerlands-spillemændene fra Rebild, anført af Otto Trads. Otto var lillebils-vognmand fra den himmerlandske by Haverslev, og havde set det som sin opgave at lære den langhårede 19-årige Lars alt om den himmerlandske traditionelle spillemandsmusik. Otto, der var født i 1904 og døde i 1989, var traditionsbærer og havde hele sit repertoire fra sin far Jens Trads. Otto havde ingen børn, så han havde ved sin død testamenteret sin fars violin til mig. Den spiller jeg på engang imellem.\nOtto Trads’ orkester spillede i sensommeren 1972 et job på fodboldbanen i Haverslev, hvor man samlede penge ind til at få en hal. Den hal hvor Lilholtband for øvrigt spillede en storyteller-koncert i november 2018. Det er den indsamlings dag sangen beskriver. Blicher på banjoen hed Peter Blicher og var skovarbejder i Rold. Han var mandolinbanjospiller og desuden en inciterende sanger. Peters hofnummer var ”Skuld Gammel Venskab Rejn Forgo” som han skrålede med skuldrene oppe om ørerne. Posten hed Harald og var landpost omkring Skørping og en fremragende harmonikaspiller. Skomageren hed Emil Nikolajsen var fra Støvring og han håndterede den store kontrabas. Efter hvert nummer lagde han altid nakken tilbage og snerrede:”såån ska’ den suleme spilles.” De var alle sammen 40-50 år ældre end mig, og det var et stort privilegium at spille med dem. Det var himmerlandsk musik fra den rå kerne. Der var noget Johannes V. Jensensk over det band.\nAllerede i første vers har der i den indspillede udgave fra 1989 sneget sig en fejl ind. ”Det var den samme tid hvor Armstrong tog et skridt for menneskeheden ned på månen fra Apollo ni”. Det er forkert. Det var ”Apollo 11”, han tre år før var steget ned fra. Jeg tror, jeg er blevet snydt af, at jeg gerne ville have det til at rime på profeti. I dag synger jeg ”ned på månen fra sit Apolloskib”. Det er lidt bedre uden at være godt. Moderskibet hed ”Apollo 11”, månelandingsfartøjet som Armstrong steg ned fra i 1969 hed ”Flying Eagle”. Jeg sad som 16-årig og så det i sort-hvid på et tv vi havde arvet efter min fars morbror Kesse. Pigen Else i sangen, min ulykkelige kærlighed, hed i virkeligheden noget andet, og Larry hed heller ikke Larry. Jeg har glemt navnet på idioten, der i virkeligheden scorede Else, som ikke hed Else, men jeg brugte Larry som model. Han var en californisk desertør af mexicansk slægt, jeg mødte i Israel i 1973. Larry var gudesmuk, og Else var helt sikkert faldet for ham, hvis han virkelig havde været i Haverslev den skæbnesvangre aften, og han var helt sikkert rejst videre uden at vide, han havde lagt et frø i Elses mave. Melodien ”Skæve Thorvald”, som jeg smed skidt til, da jeg opdagede Else ville forsvinde, er en traditionel dansk hopsa. At smide skidt til var i Ottos sprog at spille dobbeltgrebsakkorder med springende bue på slagene 2 og 4.\nOm Else, som hed noget andet, blev gravid den aften, ved jeg faktisk ikke, men det var en hævn jeg skrev ind i sangen fordi, hun svigtede mig. Du kan se, at den er skrevet for lang tid siden, for computeren i sidste vers er en Commodore 64, også kendt som “brødkassen” på grund af dens ydre udformning. Det var en 8-bit hjemmecomputer, som vandt stor udbredelse i 1980-érne. Den blev lanceret i 1982, fem år før jeg skrev Høstfesten, en sang som utroligt nok stadig lever i mine sætlister og er spil-levende.\nHer er et link til sangen i sin originale udgave fra før jeg fik rettet den pinlige faktuelle fejl omkring månelandingen.\nHer er link fra Jelling Festival 2019 med en faktuelt korrekt tekst.\nPå billedet ser du Otto Trads i forgrunden, så kommer Nils Jørn, der var med på jobbet men ikke rigtig kom med i sangen. Derefter ses Landposten og harmonikaspilleren Harald, Skomager og bassist Emil Nikolajsen og endelig med rød lue anden-violinist og skidtspiller Lars Lilholt.\nJeg fik de første hundrede kroner for at spille\ntil en høstfest på Haverslev fodboldplads\nog der var Blicher med på banjo, Posten, Otto og så skomageren på bas\ndet var den samme tid hvor Armstrong tog et skridt\nfor menneskeheden ned på månen fra Apollo 9\nmed udsigt til en grøn oase\nog en opfyldt profeti\nPå sidelinjen der stod Larry, han var drafter\neller desertør, som vi kalder det hos os\nhan kom fra Californien men ville ikke ned til Vietnam for at slås\nnu fik han sig en pause på en sidelinje\nunder månen til en høstfest på et fremmed sted\nog Else havde lyse lokker og et bryst at glemme ved\nder hvor du og jeg vi kommer fra\ndet er det eneste vi har\nDet var midt i Skæve Thorvald at jeg rettede mig op\nog så min Elses lyse lokker flagre bort\nmed Larry lige i hælene og månen fuld og natten alt for kort\njeg havde spillet kun for hende, fanden ta’ den hippie\nsom hun ikke ku’ tale med men scored’ i en fart\njeg drak mine hundrede kroner op\nfaldt ned fra bænken, sov og glemte snart\nOg Else hun blev tyk og fik en søn og han hed Mark\nfor det var der hun elsked’ Larry den der høst\nmen Larry flygted’ videre i længsel efter fred og efter trøst\nMark han har en Commodore 64 computer\nog han ved hvad tid en tur til månen ta’r\nmen han har kun en vag formodning\nom hvor han har brune øjne fra\nPå turen i år spiller vi ofte sangen ”Peter Masai”. Her er baggrunden for den historie.\nMine forældre boede mange år i Afrika. Nairobi, nærmere bestemt forstaden Karen, opkaldt efter den danske forfatter Karen Blixen. Mine forældres lejede hus lå på Blixens gamle kaffemarker og i gåafstand fra farmen. Min far arbejdede som arkitekt for Danida med at projektere små skadestuer rundt omkring i Kenya. Min mor var dog den, der fik mest ud af de 10 år, de havde i Kenya. Hendes liv toppede her. Som eksperthustru havde hun både houseboy og havemand, så hun kunne arbejde frivilligt i slumkvarteret Masar Valley med at lære afrikanske kvinder at væve. Senere blev hun guide på Nairobi Museum. Endelig samarbejdede mor med forfatteren Ole Juul, der også var eksperthustru, fordi hans kone Lise arbejdede med min far. Ole og min mor fik et projekt i gang som samlede penge ind til Kamante, kendt fra Blixens ”Den afrikanske farm”, så han i sin alderdom kunne få et lille hus at bo i.\nI Kenya blev min familie venner med en to meter høj kulsort masai med det mest elskelige væsen. Peter kaldte vi ham. Peter Lembuya og jeg var lige gamle. Han kørte landrover for min far. Og han kørte safariture for mine søskende og jeg, når han havde fri, og en af os tilfældigvis var på besøg. Jeg så masser af vilde dyr i Masai Mara og Nairobi nationalpark, samt eksotiske fremmede stammer ved Turkanasøen sammen med Peter.\nI 1992 boede jeg i Langå. En dag ringede det på min hoveddør. ”Jambo jambo” lød det højt på Swahili. Det var Peter. Han grinede og sagde ”Hey Musongo. Jeg vil på safari”. Han besøgte min far og mor og havde fået turen sponsoreret af Danida. Så startede en mindeværdig safaritur. Jeg tænkte først helt paf, at vi måtte finde på noget med Givskud Zoo eller lignende latterligt, men nej, Peter havde planlagt det hele selv. Først ville han se Langå vandværk og derefter varmeværket. Toilet med koldt og varmt vand syntes han var vildt eksotisk. Nede i hovedgaden, var de ved at reparere kloakrør. Peter sprang ned i udgravningen og tog billeder af de forskrækkede kommunalarbejdere. Han elskede ting, der fungerede, han boede jo i et gennemkorrupt samfund. Vi var oppe i kontroltårnet på Langå banegård, hvor de holder styr på nord- syd og vestgående tog, og de 10 spor. Peter kendte kun det ene spor på banen mellem Nairobi og Mombasa. Jeg har også været med det tog i 1979, og på den tur havde man en vagtmand siddende i spidsen af toget til at spotte sovende elefanter på sporet. Det var først, da jeg endelig dagen efter fik lov at køre Peter til Skagens gren, jeg så den unge masaikriger, moranens, skuende blik. Derude på spidsen af Danmark kunne jeg pludselig se masai nomaden, der skuede ud over havene, som han skuede over savannen. Peter der som 14-årig ved sin manddomsprøve dræbte en leopard med et spyd og de bare næver. For øvrigt havde vi på den tur fået følgeskab af min kusine Singapore-Annies mand kineseren Jonathan, der også var i landet.\nJeg skrev en sang om den dag som blev titelsang til albummet ”Masai” i 1997, og Peter dukkede også op i sangen ”Bag Kuala Lumpurs smil” fra Gloria-albummet i 2001.\nPeter Masai forelskede sig i en dansk kvinde Karin i 1978 og boede sammen med hende i Nairobi til hans alt for tidlige død i januar 2018.\nPå fotos ovenfor kan du se Peter, Jonathan og Lars på Skagens gren. Peter, Karin og min far på Safari i 1978. Den langbenede masai og hans Landrover, og på vej i vandet ved Mombassa. Peter i Danmark sammen med Lærke på 9 år, hendes fætter Mads og min mor i 1992. Endelig er det sidste billede jeg har af Peter fra 2016. Der står han med Karin, min datter Luna og hendes veninde Karoline i Nairobi.\nDet har været en fantastisk tur rundt i kirkerne med Shaka Loveless i januar og februar 2019. Kirkerummet gir mulighed for alvor, og ofte var koncentrationen så stor og rummet så mættet, at man kunne høre en knappenål falde til jorden …\nI 1985 kan jeg huske den skotske folkesanger Alex Campbell sagde til mig oppe i Skagen. ”Det største bifald en folkesanger kan få er stilhed”. ”Hvis der ellers er kommet nogen”, tilføjede han så med et smil. Det bifald fik Shaka og jeg mange gange.\nShaka er en fantastisk sanger og sangskriver. Han formår som de bedste singer/songwriters med enkle midler og en akustisk træguitar at fortælle store mytiske historier. Stort indtryk gjorde ”Velkommen hjem” som han har skrevet med rap-gruppen Suspekt, og hans hjemstavnssang til Nørrebro, som han beskriver så mangfoldigt i ”Jeg græder for mit kvarter”. Desuden den helt ny-skrevne sang ”Jeg glemmer dig ikke” som han lige havde skrevet til sin nyligt afdøde demente bedstemor og sin endnu ufødte søn. Den fik aften efter aften tårerne frem. Også i mine øjne.\nDet er også en oplevelse for mig i hver anden sang at fungere som musiker og korsanger. Jeg blev god på fiolen i løbet af turen. Jeg er virkelig taknemmelig for Shaka har lyst til at rejse rundt med mig, jeg er trods alt ældre end hans far. Men som min gamle far sagde til mig, en af de mange gange vi optrådte sammen, ”Musik har ingen alder bare den swinger”. Og vi spillede trods alt sammen, til han var langt over 90 år gammel. Det kan du f. eks se på TV Nords hjemmeside, hvis du søger på ”Tre generationer”. En koncert med Lærke, min far og jeg på Vitskøl kloster. Da var han 92 år.\nNu står så foråret for døren og Lilholtband går snart i gang med at opøve årets repertoire med vores nye bassist Anders Bækgaard. Det bliver spændende. Han spiller så godt og ligger virkelig fedt sammen med Eddi på trommerne. Jeg har i skrivende stund ikke styr på hvilke numre, der skal med. Der er så mange efterhånden. Vi kunne spille 12 timer i streg uden at gentage os selv. Der er selvfølgelig nogle, der altid er med. “Den hvide dværg”, “Kald det kærlighed” og “Onkel Christian”, men jeg tror da også “Peter Masai”, som vi fandt frem til storyteller-turen, skal med en tur rundt i manegen.\nDer bliver også en ændring på korpodiet. Maria Malmø er blevet gravid og skal føde til juli, så hendes plads bliver overtaget af Malene Mailand. Mailand har flere års erfaring som backing vocal for Medina, Rasmus Seebach, Ida Corr og Lis Sørensen.\nJeg glæder mig til at komme på græs og i det hele taget få det store orkester til at køre igen. Jeg får så meget energi forærende af mine medmusikanter og mit publikum.\nTurplanen er på hjemmesiden og opdateres løbende.\nÅret 2018 er slut og herfra skal lyde ønsket om et godt nytår. Hele året 2018 har stået i Drømmefangerens tegn. Albummet blev færdig i Januar og jeg rejste rundt i landet og spillede albummet direkte fra cd´en i Aalborg, København, Odense, Horsens og på Fanø. Vi spillede live ”Første gang på Roskilde” i TV2gomorgen DK.\nSommerens turne startede i maj på Vejle musikteater og derefter til festival i Jels. Jeg kan huske jeg stod på scenen og solen skinnede og det var varmt. Jeg var euforisk over igen at kunne spille og bevæge mig efter min rygoperation i efteråret 17, og i den glæde lovede jeg orkester og publikum at det ville blive en lang og svedig sommer. At det skulle blive den varmeste sommer i 200 år kunne jeg jo ikke vide. Jeg talte bare i rablende glade tunger. En lang varm og tør sommer er måske ikke landmandens favorit, men den turnerende udendørsmusiker elsker det.\nEddi, Mads, Kristian og jeg, samt Mads´ kæreste violinisten Clara havde en herlig videooptagelse på Realen på Fanø sammen med Johnny Madsen. Johnny og jeg skulle bare sidde i baren og mime til ”Geddens tænder”. Og er der noget vi er gode til så er det at sidde i en bar og mime. Jeg er lykkelig for at Johnny ville medvirke på drømmefangeren. Jeg er også lykkelig for at Oh Land ville synge med på et par numre. Hun synger bare så fantastisk. Jeg ville så gerne honorere for hendes medvirken, og hun sang også med på Amulet uden at få en krone for det. Men penge ville hun ikke ha. Er der overhovedet ikke noget du ønsker dig ? spurgte jeg. Hun lagde sit yndige ansigt i tænksomme folder og svarede så. Jo en gasgrill. Det fik jeg så skaffet hende, og i juli var min hustru og jeg inviteret på det dejligste grillstegte Kobekød på Nannas terrasse.\nJeg lavede også en lille youtube video af ”Første gang på Roskilde” sammen med Shaka Loveless der har produceret det nummer. Det foregik i musikbutikken Akustikken i Aarhus.\nBandet spillede som en drøm hele sommeren. Jeg synes aldrig vi har været bedre. Kristian Fogh og Eddi Jarl har virkelig taget ejerskab og præger musikken mere og mere. Mads Kjøller Henningsens fløjte, sækkepibe og drejelire elsker jeg at ha med. Fløjte Mads gir bandet en folkemusikvibration som klæder musikken helt vildt. Korpigerne Lærke og Maria gik til opgaven med krum hals og er i stand til at komme langt ud over scenekanten. Det er det vi skal. Ud til publikum. Gert er Gert. Han har sin helt egen stil, man kan altid høre det er ham. Det synes jeg er en meget stor kvalitet.\nTil fed fredag i Tivoli Friheden trak vi næsten 12000 mennesker. Det er rekord derude. Kun L.O.C. har trukket flere. Koncerterne på Jelling, Meilgaard slot, Aalborg, Ellinge Lyng, Odense, Silkeborg og alle de andre steder foregik i lunt sommervejr og uden regn. Helt fantastisk.\nOrkestret tog tælling da Tom sidst på sommeren bekendte, at det var tid for ham at stoppe. Efter 28 år. Vi har haft mange kongestunder sammen og Tom har haft en finger med i udformningen af nogle af bandets bedste sange. Men intet her i livet er for evigt og jeg respekterer fuldt ud hans ønske om at geare ned og levet et andet liv end den evigt turnerende bandmusikers. Jeg har også kunnet mærke at han de sidste par år var ved at være et andet sted. Men orkestret stod jo og skulle på en lang storytellertur fra sidst i september til slutnovember. Lidt rystede tog vi beslutningen om kun at tage fire afsted og skiftes til at spille bassen. Jeg ringede til Mads og hørte om han kunne tage med, men han skulle til Cuba. Dog endte han med at medvirke på 10 af koncerterne. Vi blev bedre og bedre og turen kulminerede med et brag af en koncert for et udsolgt Kgl Teater på Kongens Nytorv i hovedstaden. Vi inviterede alle orkestermedlemmer, sommer- og vinter-crew med fruer, samt management med til koncerten og efterfølgende andesteg for 35 mennesker kl 23.30 på restaurant Vitas i Store Kongensgade. Det blev en strålende årsafslutning der endte meget sent i loungen på Hotel Avenue hvor alle overnattede. Fogh tog dagen efter på turne med Anne Dorte Michelsen, mens vi andre trillede med tømmermænd mod Silkeborg og spillede til Silkeborg Ifs julefest. Her fik Anders Bækgaard debut som orkestrets nye bassist.\nKoncerten fra det Kgl Teater bliver sendt søndag d. 20 januar på DK4. Vi får hele koncerten uden klip. Det glæder jeg mig til at se, for alt klappede fuldstændig og man kunne mærke i hvor god form vi var blevet.\nNu skilles vi for en stund. Jeg tar på kirketurne med Shaka Loveless i januar-februar. Når jeg kommer hjem fra den tur, begynder vi så småt at mødes og øve os klar til sommerturen 2019 der starter i Horsens den 4. Maj, og så kører vi landet rundt til 1 sept. Vi ses derude.\nTusind tak til vores trofaste publikum\nDrømmefanger på vej\nIndspilningerne til det nye 2018 album er afsluttet, og vi er i gang med at mixe, som man siger. Det vil sige en redigering af alle de mange filer, der for hvert eneste track (sang) findes i computeren. Man får det til at lyde optimalt og finder de rigtige niveauer mellem de forskellige instrumenter. Jeg har døbt albummet Drømmefanger. Det består af 13 sange.\nDrømmefanger er som navnet antyder en samling sansninger, erindringer og drømme. De fleste er nedskrevet henover sommeren 2017, hvor jeg på grund af voldsomme rygsmerter lå meget ned mellem koncerterne. Jeg havde et stort partytelt med stormbarduner i haven, hvor jeg holdt til på en madras i 3 mdr. Der var plads til at få gæster, vi ku spille derude. De begyndte at kalde mig Gadaffi. Der er møde i Gadaffis telt!!\nJeg blev opereret i august og efter 4 måneders genoptræning, startede jeg indspilningerne i december sammen med Gert, Tom, Kristian og Eddi. Producere og teknikere blev som på Amulet de herrer Søren Zahle og Mads Tønder fra Studio Comunale i Skanderborg. Det er et godt hold.\nEn enkelt sang har jeg indspillet med Shaka Loveless som producer i Frostbox studio i Kbhvn. På dette ene track, der hedder ”Første gang på Roskilde”, og som jeg spillede solo i aftenshowet sidst i November, medvirker Shaka på bas sammen med sit band.\nEt par sange på Drømmefanger synger jeg som duet med Oh Land. Oh Land synger fortryllende, er hamrende musikalsk og vores stemmer klæder hinanden. Jeg er så taknemmelig for, hun vil synge lidt sommersol ind over to stilfærdige og akustiske tracks.\nI den anden grøft synger jeg også en duet med min gamle makker Johnny Madsen. En sang om at sidde ved en å og fiske efter gedden i sig selv. Jeg siger jer, det er yndigt. Det er voldsomt. Det lyder som Game of Thrones. Hvor min stemme sammen med Oh Land lyder som en meget voksen mand, lyder jeg ved siden af Johnnys raspede urbrøl som en spejderdreng. Glæd jer.\nDrømmefanger ender med at blive en fest. En folk-rock, singer/songwriter fest. Gert Vincent spiller selvfølgelig alle elguitarer, Tom Bilde bas og mandolin, Eddi Jarl al slagtøj og Kristian Fogh klaver og harmonika. Det lille band er så godt sammenspillet. De synger også kor sammen med Lærke Lilholt og Maria Malmø. De fleste akustiske guitarer spilles af Michael Vestbo og på et enkelt track af Sofus Lilholt. Derudover har jeg inviteret fire af Danmarks bedste unge folkemusikere med. I kender Mads Kjøller-Henningsen som på Drømmefanger trakterer trætværfløjte, tin-whistle, drejelire og sækkepibe. Clara Tesch og Thyge Pedersen spiller forrygende fiol. Den femstrengede banjo spilles af Sine Bach Rüttel. Endelig medvirkede studiecrewet Søren, Mads og Jonas også som kor ind imellem i et festligt øjeblik.\nJeg glæder mig helt vildt til at kunne release Drømmefanger til maj, og jeg vil senere i klummeform kigge dybere ind i de forskellige sange.\n(Tegneserietegning af Orla Klausen)\nJeg lå og sov på en madras på gulvet i et hus i Eckernförde i Sydslesvig. Aftenen før havde jeg spillet med Poul Krebs og John Nørgaard på Die Pumpe i Kiel. Et almindeligt spillested hvor vel 75 mennesker var troppet op for at høre tre ukendte danske folkesangere. Vi er tilbage omkring 1980. Da jeg vågnede havde Walther, hvis hus vi var i, sat en plade med italieneren Angelo Branduardi på. En af den krølhårede italieners melodier havde et rullende 6/8 sækkepibetema, som blev hængende i mit hoved og endte som inspiration for omkvædet i sangen om Jens Langkniv.\nHistorien om Jens Langkniv fik jeg fortalt af min mor da jeg var en lille dreng. Senere da jeg var en 10-11 år var jeg stor nok til selv at læse Jeppe Aakjærs taterlegende, og i dag har jeg en førsteudgave af bogen fra 1915.\nJens Langkniv (Jens Olesen) var en jysk “Robin Hood”, der ifølge sagnet holdt til i Daugbjerg Kalkgruber i 1600-tallet og var særlig aktiv under Trediveårskrigen, da Albrecht von Wallensteins tropper hærgede Jylland 1627-1628. Han var bevæbnet med en kniv, som var bundet fast med en lang line, så han kunne kaste den og hurtigt trække den til sig igen. Ifølge sagnet var Jens Langkniv fredløs fordi han havde dræbt en delefoged, der ønskede Jens’ mor brændt som heks. Samme sagn fortæller, at han skulle være blevet taget til nåde efter at have bekæmpet Wallensteins tropper foran Viborgs porte. Men efter at være vendt tilbage til det fredløse liv skal han være blevet henrettet i Horsens. Jens Langkniv søgte tilflugt i Daugbjerg Kalkgruber, hvor Jens Langknivs hule, 60 meter under jordens overflade, er den største grotte i kalkminens gangsystem.\nI Ulvedal Plantage nær Karup findes en langdysse, der kaldes “Jens Langknivs Hule”, fordi Jens Langkniv skal have haft tilholdssted der.\nI Aakjærs roman er det Jens som Robin Hood og frihedskæmper der er i forgrunden, og passer ind i Jeppe Aakjærs virke som social agitator til forbedring af landtyendes forhold.\nInspirationen til at skrive min sang om Jens Langkniv stammer fra lignende heltekvad, som Bob Dylans ”John Wesly Harding” og the Incredible Stringbands sang om ”Black Jack Davy”, der lokker den rige mands datter ud til et liv i de fredløses skov.\nVersemelodien og en del af teksten skrev jeg færdig i Afrika, hvor mine forældre boede. Nærmere bestemt byen Karen 2o km udenfor Nairobi i Kenya. Byen er opkaldt efter Karen Blixen, hvis farm ligger der, og derfor det oplagte sted at skrive en mytologisk historie som den ærkedanske legende om Jens. Om aftenen kunne man høre de vilde hunde hyle og vagtmandens mørkerædde mumlen. Om dagen kunne man skimte N´Gong hills i det fjerne.\nFørste udgave af sangen udkom på Jens Langkniv pladen i 1984. Med introfanfaren spillet på middelalder krumhorn. Senere på Gi det blå tilbage pladen fra 1998 findes en meget mere rocket udgave af sangen. Fanfaren er gennem tiden til koncert blevet spillet på først krumhorn, og senere fløjte, elguitarer, saxofon, synthesizer og på denne sommertur er den oprindelige lyd tilbage da fanfaren spilles på en skalmeje. Et dobbeltrørblads instrument der i lyden snerrer som et krumhorn. Liveudgaven er med årene gået fra letbenet rullende 6/8 Jig til bumlende rock´n roll shuffle.\nJens Langkniv sangen endte i den 17. Udgave af Højskolesangbogen som en historisk sang, men den røg ud igen i den nyeste 18. Udgave fra 2006. Det kan jeg godt forstå, for den er umulig som fællessang på grund af den vekslende metrik. Kun omkvædet er fremragende at skråle ud i samlet flok.\nSangen blev spillet første gang live til et 1.maj arrangement i Randers, hvor omkvædet om at tage fra de rige og gi til de fattige fandt genklang. Senere spillede vi den nede i Jens Langknivs hule i Daugbjerg hvor TV Midtvest optog os mens flagermusene flaksede rundt. Jeg har også spillet den på Jeppe Aakjærs digterhjem Jenle i Salling.\nDe sidste 25 år har sangen fundet sin plads som nationalsang i Karup. Hvert år når vi spiller til Karup Å-marked brøles omkvædet ud fra 5000 struber.\nMange gange, hvis det er en skyfri sommernat, kører jeg på vejen hjem hen til Kongenshus hede. Slukker turbussen og stiger ud og betragter månen, der står som en ø af lys på nattens ocean, som omkvædet i Jens Langkniv sangen starter.\nLiv efter liv er sangen der starter alle koncerterne i 2017.\nDen stammer fra albummet ”Med natten mod vest” fra 1991.\nJeg skrev sangen omkring 1990 efter en tidlig morgentur i parken i Langå sammen med min ældste datter Lærke, der på det tidspunkt var 6 år. Jeg kan huske vi gik og talte om træer, der kunne blive tudsegamle. Som skruen uden ende – træet der gror og gror og tiden der går og går. Og jeg tænkte på hjertets grunde som fornuften aldrig rigtig kan se. Så det blev en sang om strejfende liv, unge som gamle, der mødes i længsel efter længsel, under den sol der uden grund eller motiv står op hver dag. Ja solopgangen er og bliver et mirakel, et under.\nEr vi lavet af samme stof som drømme er et Shakespeare citat, og det syrede spørgsmål fik jeg også listet ind i teksten.\nMusikken kom af sig selv – spillet frem på en 12 strenget Martin guitar jeg lige havde fået dengang. Og man kan godt høre jeg elskede Cyndi Laupers ”Time after time” fra 1983.\nTom Bilde og jeg indspillede det meste af sangen i et studie i Malmø sammen med Billy Cross, der høvler den flotte slideguitar på originalindspilningen. Måske er det svenske pladestudie grunden til at de små violin temaer, der dukker op i sangen, lyder som traditionelle svenske ganglåts. Disse temaer er senere i liveudgaven blevet indgangssignatur til sangen.\nMen sangen lever stadig efter mere end 25 år og det gør den jo nok fordi teksten er så gådefuld og musikken så ligetil. For øvrigt holdt min ven den svenske troubadur Bjørn Afzelius meget af denne sang. Som han sagde til mig: ” den ville jeg gerne ha skrevet”\nAlt bevæger sig – alt går videre – og det allerhelligste er et tomt rum.\nSe teksten og video her:\nKong Keops Pyramide.\nDet er med stor forundring og benovelse, jeg sidder og kigger på eller nærmere i den nye hjemmeside. Tusind tak til Tommy Kjeldahl der har brugt over et år på at færdiggøre den.\nDen er næsten ligesom Kong Keops Pyramide eller Tut-Ankh-Amons grav. Et mystisk og mytisk kammer. Jeg er heldigvis bare stadigvæk i levende live. Alt hvad jeg har foretaget mig i mit musikalske liv er dokumenteret. Helt tilbage fra den spæde start i 1967 og op til i dag. Der er billeder af de otte forskellige inkarnationer af Lars Lilholt Band gennem tiderne, der er både de unge og de gamle Daltons, der er Kræn Bysteds fra min ungdom i halvfjerdserne og der også mine violinudskejelser med Rasmus Storm gruppen. Alt er dokumenteret. Alle sange og instrumentalnumre er at finde. Med alle albums, alle tekster, noder og sågar også youtubes af mange af sangene, og det er youtubes, hvor de første videoer er fra 1979 og de sidste fra forleden. Et spænd på 37 år. Du kan ved nogle få klik finde noder og tekster til alle mine sange. Du kan også finde vores turneplaner, hvor du kan høre os indenfor en overskuelig fremtid.\nPrøv engang at se videoen for Skovgildet, den første af mine sange der blev indspillet på plade, lænket til vinylens rillede overflade. Det er mærkeligt at den magre bebrillede langhårede hippie er mig. Men der er sgu ikke den store forskel på i dag, skulle jeg hilse og sige. Jo, jeg har nok lidt mere ondt i ryggen og fingrene er lidt stivere, så jeg ikke kan spille helt så hurtigt, men til gengæld er det hele blevet mere følsomt.\nDet er forunderligt, at det er blevet mig beskåret at kunne bruge mit liv på bare at spille og skrive musik. Jeg er dybt taknemmelig. Jeg blev jo rejsende musiker fordi jeg ikke gad arbejde eller blive voksen, og det ser ud til jeg kommer gennem livet uden at have haft fast arbejde. Om jeg er blevet voksen ved jeg ikke, men jeg er blevet ældre, det kan jeg ikke løbe fra. Furerne på kinden er blevet dybe og rynkerne omkring øjnene mangfoldige, men når musikken spiller bliver jeg stadig bare en meget ung glad mand.\nEndnu engang tak til Tommy og god fornøjelse med at bevæge jer ind i hjemmesidens mange hemmelige steder.\nFinder du, når du går i dybden, fejl eller mangler må du endelig lade os det vide ved at sende mail til lilholt.site@gmail.com\nOg længe leve den rene G-dur


Game over sash - Sjov banner til hans polterabend - Party Mood\nGame over sash til den kommende gom. Lad alle vide at han skal giftes og gør aftenen lidt festligere. Der er bare noget sjovt ved et polterabend, så hvorfor ikke gå all in? Det gør I ved at lade ham mærke at det er hans dag, hele dagen igennem. Den kommende gom vil elske jeres indsats!\nLøs Captcha* + 26 = 32


Gennem dette forløb bliver du klædt godt på til din nye rolle som leder.\nDet er et stort skridt at tage fra Medarbejder til Leder. Ikke alene fører rollen til nye forventninger fra omgivelserne, det betyder også at du nu skal til at se på dig selv på en helt ny måde.\nAt deltage i forløbet 'Ny som leder' vil klæde dig på til at se på udfordringerne med positiv spænding og glæde. Du vil opdage nye sider af dig selv og din identitet. Griber du den, får du her muligheden for at lære at træde i karakter med naturlig og troværdig autoritet.\nForløbet gennemføres i otte moduler - hver med sit hovedemne.\nLedelse i praksis, At delegere, Styring af egen tid, Planlægning, Coaching, Feedback og Ledelse af et team. Se nærmere beskrivelser længere nede.\nMellem modulerne arbejder du med stoffet, der er tilrettelagt på en ligefrem, tilgængelig og brugbar form. Du skal forvente ca. 4 timers forberedelse mellem hvert modul. Forberedelsen består af læsning af artikler og fagligt stof, og guidet refleksion over det aktuelle emne. I den guidede refleksion ledes du af en række spørgsmål, der hjælper dig med at trække stoffet ind i din situation, dine udfordringer, og dine behov.\nVi mødes på din virksomhed til afholdelse af modulerne. Møderne er planlagt til at vare to timer pr gang.\n19.550,- eksl. moms.\nPrisen inkluderer individuel afholdelse af modulerne, undervisnings-materiale, mulighed for deltagelse i netværksmøder med andre Nye Ledere og certifikat for gennemførelse.\nModulernes emner er:\n1: Ledelse i praksis\nVi går i dybden med lederrollen. Vi ser på hvordan man som ny leder på en effektiv og overskuelig måde håndterer forventninger - fra både egen leder og medarbejderne. Vi arbejder med attitude og karakter hos Den gode leder. Og vi ser på mål - målsætning, opfølgning og evaluering.\n2: At delegere\nNår du skal lede andre, kommer du ikke udenom evnen til at delegere. Hvordan får vi andre til at løse opgaverne tilfredsstillende? Hvor stor indflydelse skal de have? Endelig ser vi også på motivation og hvordan det aktivt bruges i fordelingen af opgaverne.\n4: Styring af egen tid\nDin tid er din vigtigste ressource. Hvordan bruger du den? Har du fokus på hvad der er vigtigt? Eller går tiden på jobbet kun med det der haster?\nHvad betyder tidsfrister for dig?\nModulet her giver dig værktøjer til at lede dig selv i den travle hverdag.\nAt skabe overblik til planlægning og prioritering er måske den vigtigste ledelse-kompetence. Vi ser på planlægningens forudsætninger, behov for fleksibilitet, og behov for at kunne håndtere påvirkninger udefra. Vi ser også på planlægningens effekt på mål og prioritering.\nModulet byder på både coaching for performance og for udvikling. Vi træner teknik og lærer konkret og praktisk, så værktøjerne kan bruges i hverdagen.\nCoaching hos os handler om at skabe det rum, hvor du og medarbejderne i respekt og tillid kan udvikle samarbejdet og indsatsen frem mod jeres fælles succes.\nForløbets næstsidste modul har fokus på feedback. At give konstruktiv feedback, der flytter, styrker og motiverer er en kunst. Lær struktur og spilleregler for ligefrem og effektiv feedback. Vi ser også på timing, hvor og hvordan feedback får størst effekt.\n8: Ledelse af et team\nTeamets medlemmer byder ind med forskellige kompetencer og roller. Hvordan bruges disse til fælles bedste? Hvordan sikrer du et optimalt samarbejde? Hvordan inddrager du? Teamets samlede udbytte er i fokus.


Vendsyssel Elite Badminton: Seks dejlige sejre, da VEB vandt 6-0 over KMB 2010\nVEB uddelte æg i sæsonens sidste kamp. 6-0 stod der rødt på sort i Arena Nord efter aftenens kamp mod KMB 2010 fra Kastrup-Magleby på Amager.\nPå hver sin måde var der en god fortælling bag alle seks VEB-sejre. Først og fremmest blev det en historisk aften for Frederik Aalestrup i anden herresingle og Marie Haugen i damesingle. De kan nu sætte kryds ud for "har vundet en ligakamp" på deres cv. Og det kunne mærkes på deres jubel. Herligt.\nI aftenens anden kamp vandt Højbjerg 4-2 på udebane over Ikast. Det resultat betyder, at Højbjerg bliver i Badmintonligaen. Ikast havde matchbold i anden herresingle. Havde Mads Emil Kristensen udnyttet den, var Ikast rykket op. Så det var virkelig en gyser af de helt store i Ikast.


Danske Ølentusiaster: DØE Odense, august 2012\nNår vi afholder første medlemsmøde efter sommerferien tirsdag den 21. august er det med fornemt besøg fra Fyns nyeste bryggeri Aarup Bryghus. Det er hovedpunktet i denne måneds nyhedsbrev, efterfulgt af diverse kort nyt.\nTirsdag den 21. august er der mulighed for at møde Fyns nyeste bryghus, når Jimmy fra Aarup Bryghus besøger os og præsenterer sine øl. Der vil være mulighed for at stille spørgsmål om hvordan det har været at åbne bryggeri, og mulighed for at smage de indtil videre fire øl han har brygget. Emnet for August-smagningen har længe været planlagt at skulle være olympisk øl, dvs. øl fra Storbritanien. Det blev mere præcist til fire fremragende øl fra London og Wales.\nDet foregår naturligvis på Carlsens Kvarter, tredje tirsdag i måneden kl. 19.30 til 22.00. Forhåndstilmelding nødvendig gennem vores tilmeldingssystem:\nLink til tilmelding på Place2Book\nArrangementet til årsmødet er endnu ikke helt på plads, så forvent et nyhedsbrev mere så snart vi er klar. Men sæt kryds i kalenderen tirsdag den 18. september.\nØllets Dag er efterhånden rigtig tæt på! Vi har stadig plads til lidt flere medhjælpere og vil gerne have DIG med! Husk at der er ingen "kvalifikationskrav". Vi har mange opgaver, og de fleste kræver ikke særlig viden om øl eller om foreningen - desuden står man flere samme sted så man kan hjælpe hinanden. Takket være sponsorer (Albani og HJ Hansen) kan vi holde et brag af en afslutning på dagen med spisning og øl for alle hjælpere - det var enormt sjovt sidste år.\nLæs mere på hjemmesiden for Øllets Dag i Odense:\nPå forsiden kan du downloade en flyer som du kan bruge til at reklamere for Øllets Dag på arbejdspladsen eller andre steder. Brug den meget gerne!\nPå siden Medhjælper kan du tilmelde dig som hjælper. Gør det og få en god oplevelse.\nI weekenden 8-9. september er der "Fynske Fristelser" i Fåborg. Et fødevaremarked med fokus på Fyn. Her har DØE en stand, og Fåborg-afdelingen kunne godt bruge et par hjælpende hænder hvis nogen har tid. Det drejer sig om fire timer, i godt selskab med fynske bryggerier og en lokal håndbrygger. Send en mail til peter.laursen@ale.dk hurtigst muligt hvis du er interesseret.\nDet går forrygende med tilmeldingerne til vores regionstur til Bøgedal Bryghus den 6. oktober. Vi er ved at nå minimum for at gennemføre turen, og mon ikke der når at blive udsolgt. Læs mere på vores arrangementside, og tilmeld dig på Place2Book.\nHusk også Fynske Mesterskaber for Håndbryg den 27. oktober. Der er endnu ikke åbnet for tilmelding som publikum, men hvis du er håndbrygger er det nu du skal til at brygge en øl og tilmelde dig. Læs mere på haandbrygfyn.ale.dk\nVi ses til nyt fynsk øl, og dejligt britisk øl!


Paul Lysholdts hundeblog: Championklasse for de seje\nChristina og Tempo: Bedste hund nr. 9 & Bedste yngste Border Collie. Paul og Megan: Bedste spaniel & Ældste hund (foto: Johanna).\nI går startede et kursusforløb over 3 x 1 time hos Johanna under overskriften "Rally Champ – for de garvede førere". Jeg havde tilmeldt Max, men havde Megan med, for hvis Max skulle have timeout skulle hun på banen. Det blev der slet ikke brug for, men Megan kom alligevel i centrum, da de første rosetter til Årets rallylydighedschampion 2014/2015 skulle uddeles.\nAnnie har gjort en kæmpeindsats med at registrere de mange resultater i det forløbne år, Johanna har koordineret de mange rosetter (25 i alt), som skal uddeles og jeg har lovet at sørge for at rosetterne bliver fordelt. Jeg fik rosetterne i går og de første fire kunne uddeles med det samme, som man kan se på fotoet.\nJeg har selv givet 5 af præmierne, bl.a. de 2 jeg selv modtog - men det gør ærligt talt ikke glæden mindre. Ikke de prangende resultater, men 457 point ved de bedste 5 prøver rakte til en samlet 19. plads. Megan er ældste hund med 5 resultater og eneste spaniel i år. Men der er heldigvis flere i gang!\n6 stationer som vi skulle gennemføre én for én - meget simpelt, da vi først havde fået det forklaret (foto: Johanna)\n"Rally Champ – for de garvede førere" var et rigtigt Johanna-forløb med snedige og kreative udfordringer, og vi var på stort set hele tiden allesammen. Temaet var forstyrrelser.\nSom opvarmningsøvelse skulle vi gå en dobbeltslalom, hvor vi skulle sparke en lille bold foran os hele vejen, det gik faktisk rigtigt pænt for alle, men Max løb en æresrunde da vi var færdige :-)\nSå havde Johanna opbygget en bane som man kan få indtryk af på fotoet: Der var fire sektioner, som hver blev udgjort af fire kvadrater med en kegle i hvert hjørne og en skilteholder med skilt på for- og bagside mellem hver kegle. Der var overgangsskilte mellem de fire sektioner. Der var en sektion med en skammel som føreren skulle sidde på og hunden skulle spinne/twiste, cirkle rundt om fører og lave sit, sit foran osv. Endelig en sektion som var helle, hvor man fx kunne lave æresplads.\nFra start var hver af de seks ekvipager placeret i hver sin sektion, som skulle udføres, hvorefter man cirklede med uret, så alle ekvipager kom igennem alle sektioner.\nDet lyder mere indviklet end det var i praksis. Jeg oplevede det fantastisk positivt, for jeg var virkelig nødt til både at være meget koncentreret om Max OG meget koncentreret om at gå banen rigtigt og læse skiltene rigtigt (det gav ikke mening med banegennemgang) og den kombination fungerede fantastisk. Masser af godbidder undervejs og leg indimellem. Max var totalt på og meget skarp.\nDerefter blev vi stillet på række og skulle gå mellem skiltene og udføre øvelser som Johanna enten havde oplyst på forhånd, eller som blev oplyst undervejs. Et eksempel var sideskift, hvor vi fik oplyst undervejs om det var springvand, tulipan, synkron højre eller synkron venstre – og pludselig kom kommandoen blomstervand og almindelig forvirring, jo der blev hørt efter. Eller 360 grader til højre og derefter til venstre først i langsom gang, så i løb og endelig i almindelig gang, sideskift og så det samme på højre side.\nNæste runde var forløbet med de seks sektioner igen, bare cirklede vi nu mod uret og udførte skiltene på den anden side af holderne.\nSidste runde skulle vi igen gå på række og lave nogle aftalte øvelser. Fx 1 skridt stå, 1 skridt sit, 1 skridt dæk og derefter med ændret rækkefølge af positioner.\nMax var intet mindre end fantastisk. Han var på hele tiden, også nogle højrehandlingsøvelser vi ikke har prøvet før gik fint med håndtegn. Jeg må også sige, at jeg arbejdede hårdt for sagen, så det føltes bare ekstra godt, at det hele fungerede så fint.\nChallenge til næste gang er triplespring, ro, tilbage. Vi skal arbejde med generalisering af spring …\nIndsendt af Paul kl. 07.48\nEtiketter: Bedste spaniel, Max, Megan, Rallychampion Cup 2014-2015, Rallytræning, Ældste hund, Årets rallylydighedschampion


Udledning af stoffer - Naturvidenskabeligt grundforløb (NVG) - Studieportalen.dk\nLige nu 367 online.\nhjælp til forsøg om kræft (0)\nAdiabatisk proces i ballon (2)\nnaturvidenskabelige og samfundsvidens... (2)\nKontakt til en professor mht NV eksamen (0)\nNV eksamen efter ferien (0)\nNV EKSAMEN - STX (2)\nSpørgsmål om baser (2)\n09. februar 2021 af hjælptilskolee\nhej, vi skal vælge et underemne af emnet "udledning af stoffer" har i nogle underemner som er spændende at arbejde med??? I må også meget gerne komme med arbejdsspørgsmål til en problemformulering- der skal bruges 2 i Fysik og Kemi, 2 i Biologi og 2 i geografi.\n09. februar 2021 af AngelOneOne\nHvad har du selv gjort dig af tanker om, hvad du gerne vil skrive om? Har du selv nogle forslag til arbejdsspørgsmål?\nHvis du lægger det frem du selv har tænkt over, så er det nemmere at komme med kommentarer og forslag.\njeg tænker jeg vil vælge underemnet fossile brændstoffer da jeg finder det meget interesant, de arbejdsspørgsmål jeg har indtil videre er:\nHvad er fossile brændstoffer? hvorfor bruger folk fossile brændstoffer når de ved at det er skadeligt for miljøet?\n- Hvilke fag ville du mene de hører ind til, da det er meget vigtigt at jeg har 2 spørgsmål i hvert fag.\nOg har du nogle andre spørgsmål til emnet fossile brændstoffer\n10. februar 2021 af hjælptilskolee\njeg har om underemnet fossile brændstoffer, vi skal have nogle arbejdsspørgsmål, 2 i fysik og kemi, 2 i biologi, og 2 i geografi, jeg har sendt mit første udkast til min lærer og hun har svaret, kan du hjælpe med at rette op på det jeg nu skal rette op på for jeg er helt tom.\n(det er ikke er makeret med tykt er min læres kommentar)\n1. hvad kan man bruge i stedet for fossile brændstoffer?\nHvad mener du med dette spørgsmål? Jeg forstår det ikke rigtigt? Kan du være lidt mere præcis i din formulering??\n2. Hvad er fossile brændstoffer?\nDette minder meget om bio 1. Du skal ændre enten det her eller bio 1, for de handler om det samme.\n1. hvad er fossile brændsler dannet af\nSe hvad jeg har skrevet ved spg fys 2...\n2 Hvad er ulemper og fordele ved fossile brændstoffer?\nHvad vil du gerne tale om her?? Hvordan har det med biologi at gøre??\n1.Hvor kommer fossile brændstoffer fra?\nDette minder meget om Bio 1 og fys 2. Du skal enten ændre det, eller omformulere det, så det ikke bare er en gentagelse af de to andre spørgsmål.\n2. hvor er fossile brændstoffer værst\n10. februar 2021 af AngelOneOne\nJeg ved ikke lige hvorfor din lærer ikke forstår spørgsmålet om, hvad man kunne bruge i stedet for fossile brændstoffer? Men skulle du uddybe det lidt, kunne du tilføje de ting du har tænkt dig at undersøge (bioethanol, biogas, el, brint, osv.), og eventuelt sammenligne deres energiindhol i forhold til f.eks. benzin.\nSom fys/kemi 2, kunne du bruge spørgsmålet 'Hvad sker der når fossile brændstoffer brændes af, og hvorfor er det dårligt for miljøet'\nSom geografi, kunne du undersøge, om der er noget i geografien/undergrunden der kan være årsag til, at der for eksempel findes store mængder olie i området omkring Saudi-Arabien, de olierige stater syd herfor, og i den Mexikanske Golf, men ikke i f.eks. Europa.\nJeg vil også mene, at du under geografi kan inddrage, hvilke konsekvenser en stigning i CO2 indholdet i atmosfæren og drivhuseffekten kan få, for forskellige områder på Jorden, når f.eks. havniveauet globalt stiger med 1-2 meter. Eller hvilke konsekvenser det vil have for klimaet og forskellige egnes frugtbarhed, hvis temperaturen stiger blot nogle få grader.\n11. februar 2021 af hjælptilskolee\njeg har 3 spørgsmål min lærer stadig ikke er tilfreds med-det der ikke er makeret med tykt er min læres svar-\nBiologi: Hvorfor er fossile brændstoffer et problem?Jeg forstår ikke din formulering. Den er meget bred og jeg ved ikke hvad du vil omkring i dette spørgsmål. Du skal være mere specifik.\n1.Hvorfor stiger forbruget af fossile brændstoffer?\nStiger forbruget? Det er jeg meget usikker på. I nogle lande stiger det givetvis. Hvilke lande kunne det være?? Hvad vil du gerne tale om, ved dette spørgsmål??\n2. Hvilke konsekvenser har afbrænding af fossile brændstoffer for klimaet?\nHvad vil du gerne tale om, ved dette spørgsmål? Kan du prøve at uddybe det, for jeg er i tvivl om det hører til under geografi.\nOg så også lige min problemstilling, den lyder sådan-\nHvad er fossile brændstoffer? Og hvilke ulemper og fordele er der ved det? Hvorfor bruger folk fossile brændstoffer, når de ved det er dårligt for miljøjet? Hvordan kan vi stoppe det?\nog dette er min læres kommentar-\nDu skriver: “Hvorfor bruger folk fossile brændstoffer” Hvem er disse folk?? Jeg går da ikke lige ned og køber nogle fossile brændstoffer... Men jeg kan godt se, hvor du gerne vil hen... Jeg tror umiddelbart at jeg bare ville skære din problemstilling ned til de to midterste spørgsmål.\nSå hun vil altså have at den skal lyde sådan- hvilke ulemper og fordele er der ved det? Hvorfor bruger folk fossile brændstoffer, når de ved det er dårligt for miljøjet?\nEller har jeg misforstået hende\n11. februar 2021 af AngelOneOne\nBiologi - 'Hvorfor er fossile brændstoffer et problem i forhold til miljøet/klimaet?'\nJeg har lidt svært ved at finde på noget omkring geografi, som bare spot-on skriger geografi, andet end de to ting jeg allerede har skrevet du kan undersøge - Hvorfor er der store forekomster nogle steder og intet andre, ligger der noget i undergrunden, eller den geografiske historie der kan forklare det? og hvilke geografiske områder, vil blive påvirket mest af global opvarmning, og stiging i havniveauet.\nI forhold til problemformuleringen, så må det du er nået frem til, være det din lærer mener. Men jeg ved tilgengæld ikke, hvilket århundrede hun lever i. Alle ejere af et motorkøretøj, hvad enten det er knallert, motorcykel, bil, lastbil, eller endda den benzindrevne græsslåmaskine, køber fossile brændstoffer (kan selvfølgelig være, hun hverken har et motokøretøj eller en have). Du bruger også fossile brændstoffer, hvis dit hus/lejlighedskompleks er opvarmet med et privat oliefyr, og du forbruger indirekte fossile brændstoffer, hvis du er tilsluttet et fjernvarmesystem der bruger olie eller kul, eller får strøm fra et kraftværk der bruger olie eller kul til el-fremstillingen.\nDet er nok det nærmeste jeg kommer, til at kunne hjælpe dig, uden at vide hvad det præcist er, jeres lærer forventer af jer, og hvad optakten til din opgave har været undervisningsmæssigt.\nTusinde tak, det var en virkelig god hjælp:)\nSkriv et svar til: Udledning af stoffer


Henrik Poulsen: Leverandører skal også have en fornuftig indtjening\nOmkostningsreduktioner i industrien skal ikke kun gå ud over underleverandørerne, mener Ørsted-topchef Henrik Poulsen.\nOffentliggjort: 11.09.18 kl. 14:39\nLeverandørerne kommer ikke til at stå tilbage med regningen, i takt med at priserne på havvind bliver presset ned som følge af øget konkurrence og mindre tilskud.\nOmkostningerne skal dog reduceres yderligere, og det skal ske i hele forsyningskæden, siger topchef for Ørsted Henrik Poulsen.\n"Jeg tror ikke, at leverandørerne står tilbage med regningen. Det er klart, at leverandørerne også skal have en fornuftig indtjening, og der vil være en kolossal vækst på global plan, så det tror jeg på," siger Henrik Poulsen til Ritzau Finans.\nI takt med at støtteordningerne bliver mindre værdifulde rundt omkring i Europa, skal Ørsted også selv være opmærksom på omkostningerne.\n"Vi skal blive ved med at sænke omkostningerne på havvind og gøre grøn energi billigere. Det er mange af de samme håndtag, vi skal anvende. Det er systematisk at arbejde med innovation samt skalere vores værdikæde," siger Henrik Poulsen.\nDen administrerende direktør i Ørsted kunne torsdag efter flere års arbejde erklære den 145 kvadratkilometer store havvindmøllepark Walney Extension for åben.\nWalney Extension blev vundet i et marked, hvor det var småt med konkurrence, og støtteordningerne var noget mere attraktive, påpeger aktieanalytiker i Sydbank Mortens Imsgard.\n"Walney blev vel nærmest vundet, uden at der var nogen, som bød ind på det. Efterfølgende kan man vel også se tilbage på, at det vidst var for høje subsidier, der blev givet Ørsted på de projekter," siger Morten Imsgard.\nI Walney Extension er de største møller leveret af MHI Vestas. Møller, hvis rotordiameter måler 164 meter, og hvor hver vinge vejer 34 ton. Ifølge Henrik Poulsen er møllerne en afgørende brik i forhold til at få omkostningerne ned.\n"Det er alle dele af en havvindmøllepark, som skal effektiviseres, men det er også møllerne, der skal blive større," fastslår han.\nAktieanalytiker i Sydbank Morten Imsgard er enig. Han mener, at de projektudviklere, som står tilbage som sejrherrer, er dem, der kan presse prisen mest.\n"Det vigtigste er omkostningseffektivitet - det handler om at kunne opføre parkerne billigst muligt, og de projektudviklere med de bedste løsninger og med de laveste omkostninger kommer til at vinde på den lange bane," siger Morten Imsgard.\nPensionsselskaber klar til at skrue op for investeringer i vind og sol Henrik Poulsen: Afkast skal matche risikoen i USA Ørsted-chef: Europa er hovedfokus så langt øjet rækker PKA-chef: Stigende interesse for havvind kan presse afkastet Ørsted-direktør: To leverandører giver os mulighed for at sammenligne\nPensionsselskaber klar til at skrue op for investeringer i vind og sol


Hvem har Indiske Cichlider? : Akvariefisk.dk\nHvem har Indiske Cichlider?\nVisninger : 1363\nkenter (Inaktiv) - 13/01-2015 13:54\nNu fik jeg endelig fat i et par Etroplus Maculatus. De er lige kommet i baljen idag, og går i en 200 Liters med masser af planter og rødder, sammen med en trio guppyer (for datterens skyld)\nNu er jeg spændt på om det kan lykkedes at få dem til at lege.\nHvem har eller nogen af de indiske, og hvad er jeres erfaringer med dem?\nJeg skal nok få lavet et billede af baljen når det bliver aften.\nkenter (Inaktiv) - 13/01-2015 14:26\ncherio (Inaktiv) - 13/01-2015 14:49\nMener jeg kan huske noget om at de skal have brakvandslignende forhold? Har du læst artsbeskrivelsen. Jeg ville selv have denne på et tidspunkt, men jeg droppede det, da der i artsbeskrivelsen stod at man bør tilsætte en vis mængde salt til vandet....\nkenter (Inaktiv) - 13/01-2015 15:02\nDet er rigtigt at det står i beskrivelsen.\nJeg har dog selv tidligere haft et par, som ynglede i alm postevand. Det samme har Bonnie i Viborg. Gunner fra butikken har endda selv fanget dem langt inde i landet, lagt væk fra noget der kunne minde om saltvand/brakvand.\nNicholas_palm (Inaktiv) - 13/01-2015 20:16\nJeg har både E. canarensis og E. suratensis.\nHar mine 6 VF canarensis i et 250l, høj varme. De æder alt, og finder dem meget nemme. De er næsten i yngle størrelse.\nSå har jeg 3 VF suratensis på 10-15 cm i mit 720l. De æder ikke planter i samme stil som canarensis. De vokser rigtig hurtigt, har læst at de godt kan yngle i ferskvand, og ikke behøver let brakvand. Virkelig nogle flotte fisk, hvor E. canarensis er min yngling.\nHar også haft E. maculatus VF, og de ynglede også i rent ferskvand. Flot når de skifter farve til gul og sort.\nDer er jo også fremavlet en orange variant af denne art, ikke noget som har min interesse.\nBliver spændende at følge, og håber du får succes med dem.\nkenter (Inaktiv) - 14/01-2015 10:36\nEr det fin erfaring at de går bedst ved temp 27-28?\nGjorde du noget for at stimulere deres leg? (Koldt vandskifte og lign)\nNicholas_palm (Inaktiv) - 14/01-2015 10:54\nIndlægget er rettet 14/01-2015 10:55 Vis/Skjul det oprindelige indlæg\nMin erfaring med E. canarensis er at de elsker høj varme. De er meget mere aktive hos mig, og holder dem ved 30-31 grader.\nDa jeg holdt E. maculatus var det ved omkring 26 grader, jeg havde ikke særligt mange planter, men en del rødder, huler og sten.\nStimulerede med koldt vandskifte og en masse foder.\nHvis du ikke har set denne, så giver den et godt indblik i hvordan deres habitat kan se ud.\nkenter (Inaktiv) - 15/01-2015 09:50\nFed video. Min baljer ligner slet ikke!\nDen ene af mine er idag en anelse mere gul end den anden. Jeg betragter den indtil videre som hunnen. Den anden har en anelse neon blåt for oven og for neden på halen. Noget du kender?\nNicholas_palm (Inaktiv) - 15/01-2015 20:01\nJeg har faktisk lige selv skaffet 6 næsten voksne vf, har været på udkig efter dem noget tid, så jeg kunne have alle arter i den slægt.\nOg nu fandt jeg dem til en god pris.\nHannen kan nu også godt være svag gul i yngle perioden. Mine nye og gamle havde/har alle en flot neon streg under øjet.\nMen flot med det i halen.\nkenter (Inaktiv) - 17/01-2015 08:49\nTillykke dyrene. Fedt at du har alle 3!!\nJeg kunne godt nøjes med de 2 små.\nSkal bare overtale fruen til en 200 liters mere. Det er nok sværere end at opstøve E. Canarensis


Du er her: Forside » Da » Table Games » Three Card Poker\nSpil 3 Kort Poker Online\nEn omfattende Guide til Gratis og Rigtige Penge Spil i 2018\nI forhold til casino-spil, såsom blackjack og roulette, er 3 kort poker et relativt nytilkommet spil inden for casino-spil. Men på trods af dette, er det hurtigt blevet et af de mest spillede bordspil, både i landbaserede og online casinoer rundt om i verden. Det er let at spille, husets fordel er relativ lav og vigtigst af alt, der er mulighed for store gevinster og hurtig action.\nDenne side dækker alt, hvad du behøver at vide om denne spillerfavorit. Klik blot på linkene nedenfor, for at springe direkte til det afsnit, du vil læse mere om.\nFind de bedste steder at spille rigtige penge 3 kort poker online\nPrøv vores gratis spil, ingen e-mail eller registrering påkrævet\nLær spillets korte historie at kende\n3 Kort Poker For Rigtige Penge\nTre kort poker er fast inventar i alle online casinoer, med mere end 500 forskellige hjemmesider, der tilbyder spillet. Vi har testet og sammenlignet et stort antal casinoer for at kunne skille fårene fra bukkene. Efter vores omfattende research, har vi lavet en liste over favoritterne nedenfor. På hver side kan du forvente:\nVelansete virksomheder med enestående online omdømme.\nLet tilmeldingsproces med masser af hurtige og enkle ind- og udbetalingsmuligheder.\nStort udvalg af spil og top kundeservice.\nDe Bedste Rigtige Penge 3 Kort Poker Sider i 2018\nPrøv Vores Gratis 3 Kort Poker Spil\nHvis ikke du er helt parat til at få våde fødder ved de rigtige penge borde, så er der ingen bedre måde at komme i gang, end ved at prøve vores gratis spil. Det er fuldstændigt gratis at spille og bedst af alt, du kan begynde lige med det samme. Du behøver hverken at tilmelde dig, registrere oplysninger eller downloade noget. Bare klik og spil. Derudover, hvis du vil booste dine gratis finanser, kan du genindlæse siden for at opfylde din jetonsaldo. Du kan få ubegrænsede opfyldninger, lige så længe du ønsker. Kan livet blive bedre? Prøv det nu og nyd spillet.\nDet oprindelige Three Card Poker spil blev først lavet af Derek Webb i 1994. Webb havde en vision for spillet, der kombinerede hastigheden af et normalt casinospil med spændingen, som poker havde. Det var vigtigt for ham at få tre faktorer korrekt for at spillet ville blive en succes: store udbetalinger for at tiltrække spillere, let at forstå spillets regler, og en god house-edge, der ville tiltrække casinoejere. Spillet blev første gang spillet i USA, og blev senere indført til England af Shuffle Masters i 2002.\nThree Card Poker er også kendt som Poker Three, Trey Poker eller Tri Card Poker. Spillet startede som et licenseret casinospil, der hurtigt blev så populært blandt casinospillere, at nogle casinoer begyndte at tilbyde det under et andet navn. Så hvis du løber ind i nogen af de førnævnte navne, skal du huske, at den optimale spillestrategi er mere eller mindre det samme, og reglerne er ens.\nThree Card Poker spilles med et enkelt 52-deck, og er faktisk to spil i ét. Først er der Pair Plus-spillet, som tillader spillere at satse på, hvorvidt de vil få et par eller bedre, eller ej. Dernæst er der Play/Ante-spillet, som tillader spillere at satse mod huset (dealeren) for at se, hvem der har den højeste hånd. Nogle casinoer vil tillade dig at satse på hvert spil, mens andre kræver, at du placerer en ante bet før du satser på Pair Plus delen af spillet.\nDer er tre cirkler på bordet per deltagende spiller. Pair Plus er den øverste cirkel, hvor du kan placere bets i Pair Plus-spillet. Nedenfor er to ekstra cirkler for grundspillet, en mærket "Ante" og en anden mærket "Play". Spillet begynder, når spillere har lavet en indsats på Ante og/eller Pair Plus cirklen svarende til bordets minimum.\nDealeren vil give hver deltagende spiller en tre-korts hånd, efter alle spillere har lagt deres bets. Spillet starter med spilleren, der sidder til venstre fra dealeren, og vil fortsætte rundt om bordet med uret. Både dealeren og spillerne får tre kort.\nHvis en spiller har placeret et bet på Ante, efter at have set hans hånd, kan beslutte at folde eller spille. Hvis han ikke er tilfreds med sin hånd, kan han beslutte at folde og miste sit Ante bet. Hvis han vælger at fortsætte, foretager han et ekstra bet, svarende til Ante bettet på cirklen.\nDealeren vil derefter afsløre sine tre kort, når alle spillere har truffet deres beslutninger på deres hænder. Hvis dealeren har en dame eller bedre, er han automatisk "kvalificeret". Hvis dealerens hånd ikke indeholder en dronning eller bedre, så vil alle spillere, der stadig er aktive i spillet, have deres bets returneret til dem, og de vil også modtage endnu flere penge for deres Ante bet.\nHvis dealerens hånd er en dame eller bedre, så vil alle aktive spilleres hænder blive sammenlignet med hans. Hvis alle spillere har en hånd, der slår dealerens hånd, så modtager disse spillere endnu flere penge for deres spil og Ante bets. Hvis dealerens hånd er bedre end spillerens hånd, vil spilleren miste alle bets. I sjældne tilfælde af et uafgjort spil, vil alle hænder automatisk kvalificere sig og rangeres over dealerens.\nHåndrangorden i Three Card Poker er lidt anderledes end normalt, da spillere kun får tre kort i stedet for de traditionelle fem kort. På grund af matematiske sandsynligheder for at få visse hænder, er hænderne i Three Card Poker rangeret som følgende:\nStraight Flush: Dannet af tre kort i samme kulør i rækkefølge. For eksempel, spar 5-6-7.\nTre af en slags: En hånd med tre kort af samme rang.\nStraight: En hånd med tre kort i rækkefølge af blandede kulører.\nFlush: En hånd med tre kort i samme kulør.\nPar: To kort af samme rang.\nHigh Card: Det højeste kort i hånden\nDu vil få en bonusudbetaling for visse hænder, når du spiller Ante bet. Du behøver ikke at placere en yderligere indsats for at deltage. Du vil modtage en bonusudbetaling, uanset om du slår dealeren eller ikke, når du har en 3 af en slags, en straight flush eller en straight. Bonusbeløbet vil afhænge af udbetalingstabellens værdier på dit specifikke bord.\nAnte/Play-strategi er ret simpel. Fold hver gang du har en hånd, der er en lavere end Q-6-4. Hvis du har en højere hånd, så fortsæt og placer et Play bet.\nDen enkleste måde at afgøre, om du har en højere hånd, er at sammenligne dit højeste kort med dronningen. Hvis det er højere, så fortsæt med at spille og ignorer de andre to kort. Hvis dit højeste kort er en dronning og dit andet er højere end 6, skal du fortsætte med at spille og bette. Men hvis dit andet kort er lavere end en 6, bør du folde.\nDit Pair Plus bet er baseret på, om du har et par eller bedre, uanset om du slå dealeren, eller om han slår dig i Ante spillet. Hvis du har et par eller bedre, vinder du; Hvis ikke mister du det.\nTre Card Poker Resumé\nThree Card Poker er meget populært på grund af sin enkelhed, mens det giver stadig masser af spænding for spillere. Husk at spiller du mod dealeren og ikke andre spillere, så du kan nemt få dit eget heppekor fra andre spillere, som ønsker at se dig slå dealeren.


Find en købermægler her, som kan hjælpe dig gennem dit boligkøb\nFind en købermægler og bliv kontaktet med det samme\nDu får hjælp til prisforhandlingen på boligen\nDu kan få besigtiget boligen, som du overvejer at købe\nDu får hjælp til den juridiske del af boligkøbet\nDu får en professionel sparringspartner\nKlik her og find en købermægler, der kan hjælpe dig med det samme.\nKøbermægleren kender salgspriserne i dit lokalområdet og ved, hvordan man bedst forhandler om prisen. Typisk vil en købermægler kunne opnå et væsentligt større prisnedslag, end du selv vil kunne opnå.\nNår du køber bolig, skal du huske at sikre dig, at der er et såkaldt rådgiver- eller advokatforbehold i købsaftalen. Det giver dig retten til at du får alle dokumenter i handlen gennemgået af din købermægler, så du sikrer dig, at alt er som det skal være.\nEn købermægler tilbyder muligvis at indhente et alternativt tilbud på det realkredittilbud, som din egen bank giver dig. Spørg den købermægler, som du får kontakt med, hvis det er relevant for dig. Du kan også bruge sammenligningssider som fx Mybanker.dk\nDu kan få en købermægler til at besigtige den bolig, som du er interesseret i. Købermægleren bestiller en fremvisning hos mægleren og gennemgår derefter ejendommen. En besigtigelse er tit en god indledning på en prisforhandling.